
[bookmark: _Toc208235335]PREDGOVOR

Provedbeni program Osječko-baranjske županije za mandatno razdoblje 2025. - 2029. godine donosi se sukladno zakonskim obvezama i kao takav predstavlja osnovu za rad u idućem četverogodišnjem razdoblju koje je pred nama.
Provedbeni program Osječko-baranjske županije za mandatno razdoblje 2025. - 2029. godine nudi moderan, transparentan i sveobuhvatan razvojni okvir za Osječko-baranjsku županiju koji će se koristiti za utvrđivanje prioriteta razvojnih aktivnosti i strateških projekata. 
Osječko-baranjska županija pozicionira se kao suvremena, otvorena i prepoznatljiva destinacija s diversificiranim gospodarstvom, odnosno sredina gdje se poduzetništvo, turizam i ekološka poljoprivreda temelje na inovacijama, znanju i kreativnosti te na održivoj valorizaciji prirodnih i kulturnih resursa. 
Visoka kvaliteta života stanovništva ostvaruje se kroz demografske mjere, aktivnosti i projekte u nizu javnih usluga, posebno u odgoju, obrazovanju, zdravstvu i socijalnoj skrbi te poticanjem aktivnosti uključivanja u organizacije civilnog sektora. Privlačenje investitora osigurava se visokim stupnjem infrastrukturne opremljenosti i brigom o zaštiti okoliša i prirode.


								         Nataša Tramišak, mag. iur.
								Županica Osječko-baranjske županije


[bookmark: _Toc208235336]1.	UVOD
Provedbeni program je kratkoročni akt strateškog planiranja jedinice područne (regionalne) samouprave (u daljnjem tekstu: JP(R)S) kojeg, sukladno članku 24. stavak 2. i 3. Zakona o sustavu strateškog planiranja i upravljanja razvojem Republike Hrvatske ("Narodne novine" broj 123/17. i 151/22. - u daljnjem tekstu: Zakon), donosi izvršno tijelo JP(R)S za vrijeme trajanja mandata, najkasnije 120 dana od dana stupanja na dužnost.
Članak 11. stavak 2. Uredbe o smjernicama za izradu akata strateškog planiranja od nacionalnog značaja i od značaja za jedinice lokalne i područne (regionalne) samouprave ("Narodne novine" broj 37/23. - u daljnjem tekstu: Uredba) propisuje da provedbeni programi JP(R)S obuhvaćaju razdoblje od četiri godine, povezani su s proračunom JP(R)S te sadrže mjere za provedbu planova razvoja JP(R)S. Članak 11. stavak 3. Uredbe propisuje da provedbeni programi JP(R)S obuhvaćaju i druga javnopravna tijela iz njihova djelokruga, bez obzira na pravnu osobnost.
Obvezni sadržaj kratkoročnog akta strateškog planiranja propisan je člankom 12. Uredbe te uključuje: viziju, misiju i djelokrug rada JP(R)S; opis kratkoročnih razvojnih izazova i potencijala; odabir posebnih ciljeva i prioriteta iz povezanog akta strateškog planiranja; opis mjera razrađenih u svrhu provedbe povezanih, hijerarhijski nadređenog akta strateškog planiranja s ključnim točkama ostvarenja; pokazatelje rezultata s definiranim početnim i ciljnim vrijednostima pokazatelja rezultata za svaku godinu provedbe mjere ili razdoblje važenja akta; procjenu troška provedbe pojedine mjere; poveznicu na izvor financiranja u proračunu; rokove provedbe mjera i postignuća pripadajućih ključnih točaka ostvarenja; opis okvira za praćenje provedbe.
Temeljem navedenoga, Županica Osječko-baranjske županije donijela je 17. lipnja 2025. godine Zaključak o pokretanju postupka izrade Provedbenog programa Osječko-baranjske županije za mandatno razdoblje 2025. - 2029. godine (KLASA: 972-03/25-01/1, URBROJ: 2158-02-25-2) nakon čega se pristupilo izradi kratkoročnog strateškog akta.
Postupak izrade Provedbenog programa Osječko-baranjske županije za mandatno razdoblje 2025. - 2029. godine (u daljnjem tekstu: Provedbeni program) temeljio se na analizi stanja, razradi mjera, aktivnostima i projektima usklađenima s posebnim ciljevima Plana razvoja Osječko-baranjske županije za razdoblje do 2027. godine (u daljnjem tekstu: Plan razvoja) te izradi financijskog plana provedbe i poveznice s proračunom Osječko-baranjske županije. Također su definirani pokazatelji rezultata pomoću kojih će se pratiti uspješnost ostvarenja pojedinih mjera.
[bookmark: _Hlk82689094]Provedbeni program u najvećoj mogućoj mjeri poštuje načela za povezivanje s Proračunom Osječko-baranjske županije za 2025. godinu i projekcijama za 2026. i 2027. godinu, u skladu sa zakonskim odredbama i Uputama za izradu provedbenih programa jedinica lokalne i područne (regionalne) samouprave (Dokument: UI-PPJLP(R)S - Inačica: 2.0) koje je pripremilo Ministarstvo regionalnoga razvoja i fondova Europske unije (u daljnjem tekstu: MRRFEU) kako bi se snažnije povezalo strateško i proračunsko planiranje, odnosno omogućili uvjeti za jasniji pregled raspoloživih proračunskih sredstava za ostvarivanje utvrđenih ciljeva i povezanih mjera, aktivnosti i projekata.

[bookmark: _Toc208235337]2.	VIZIJA I MISIJA OSJEČKO-BARANJSKE ŽUPANIJE
[bookmark: _Hlk80093989]Vizija razvoja Osječko-baranjske županije (u daljnjem tekstu: OBŽ) za mandatno razdoblje 2025. - 2029. godine polazi od zakonom definiranog djelokruga poslova koje obavlja kao JP(R)S: školstva, zdravstva, prostornog i urbanističkog planiranja, gospodarskog razvoja, prometa, kulture i socijalne politike. Sukladno analizi stanja i odabiru prioriteta, njeno ostvarenje planirano je kroz realizaciju razvojnih mjera, aktivnosti i projekata financiranih vlastitim i drugim sredstvima. 
Osječko-baranjska županija postaje prepoznatljiva destinacija s konkurentnim i inovativnim gospodarstvom koje se temelji na znanju, novim tehnologijama i održivom razvoju, gdje pozitivna poduzetnička klima stvara nove prilike za rast, zapošljavanje i kvalitetniji život svih stanovnika.
Visoka kvaliteta života stanovništva treba se ostvariti kroz niz demografskih mjera, aktivnosti i projekata u nizu javnih usluga, posebno odgoju, obrazovanju, zdravstvu i socijalnoj skrbi te poticanjem aktivnog uključivanja u organizacije civilnog sektora, dok se kvalitetan boravak posjetitelja i privlačenje investitora može osigurati visokim stupnjem infrastrukturne opremljenosti i brigom o zaštiti okoliša i prirode.
S obzirom na postojeće resurse, mogućnosti županije, kao i brojnost i zainteresiranost svih dionika, vizija je realno utemeljena te odražava potrebe i očekivanja stanovništva, a istovremeno je i ambiciozna i motivirajuća u razdoblju obilježenim gospodarskim i sigurnosnim rizicima u Europi i svijetu.
Iz vizije se mogu iščitati prioritetna područja javnih politika u razdoblju do 2029. godine na području OBŽ. Uz poslove iz temeljnog županijskog djelokruga u kojima je naglasak na povećanju kvalitete života i osiguranju jednakih prilika za sve građane, prioriteti su također kvaliteta, sigurnost i očuvanost životnog prostora, regionalna prepoznatljivost i privlačnost, konkurentnost i inovativnost gospodarstva, kao i osiguravanje učinkovitog i djelotvornog upravljanja razvojem.
U prethodnom mandatnom razdoblju (2021. - 2025. godine) stvoreni su temeljni preduvjeti za intenzivniji razvoj u nizu područja za koje je zadužena područna (regionalna) razina upravljanja - zdravstvu, socijalnoj skrbi, obrazovanju, sportu i kulturi, gospodarstvu itd.
Primjerice, uložena su značajna sredstva u izgradnju odgovarajuće infrastrukture i tehnološke opremljenosti te osiguranje ravnomjerne dostupnosti kvalitetne zdravstvene zaštite na području cijele županije, koji će se u aktualnom mandatu u cijelosti ili većim dijelom provesti u djelo. Pri tomu posebnu važnost ima korištenje financijskih resursa Europske unije, dok se županijskim i nacionalnim mjerama i potporama može osigurati kvalitetan i dostatan kadar, unaprijediti palijativna zaštita i drugi vidovi zdravstvene skrbi. U ovom području, donesen je i niz strateških i operativnih dokumenata (Mreža javne zdravstvene službe, Mreža hitne medicine i sanitetskog prijevoza i Plan zdravstvene zaštite Osječko-baranjske županije za razdoblje od 2025. do 2029. godine) koji jamče ostvarivanje dostupnosti i kvalitete zdravstvene zaštite u sljedećem razdoblju. Sustav socijalne skrbi također bilježi značajne pomake, ulaganjem u infrastrukturu i cijeli niz socijalnih usluga, s jedne strane, kao i usvajanjem Socijalnog plana Osječko-baranjske županije za razdoblje od 2025. do 2027. godine, koji kao ciljeve naglašava smanjenje nejednakosti, bolju dostupnost i kvalitetu usluga, prevenciju institucionalizacije i uvođenje socijalnih inovacija u skrbi. 
 Jedan od glavnih prioriteta Europske unije za sljedeće desetljeće je obrazovanje, i to obrazovanje koje može i voditi i pratiti resursno učinkovito, kružno, digitalizirano i klimatski neutralno gospodarstvo, široku primjenu umjetne inteligencije i robotike. Visoku razinu obrazovanja OBŽ će osiguravati kroz usklađivanje nastavnih planova i programa s realnim potrebama gospodarstva, centre izvrsnosti, ujednačenu dostupnost obrazovnih usluga u ruralnim sredinama, stipendiranja, stručna usavršavanja, opremanje ustanova i druge mjere.
Na području kulture, uz korištenje sredstava iz EU fondova, naglasak je na povezivanju ustanova i udruga međusobno, kao i s javnim i privatnim sektorom, povezivanje kulturno-umjetničkih i turističkih sadržaja te njihovom promocijom, digitalizacijom i tehnološkim inovacijama te valoriziranjem nekorištene kulturne baštine i stvaranjem nove ponude povezane s turističkim sektorom povećat će se i ukupna kvaliteta kulturnog života u OBŽ.
Sport je iznimno važan za zdravlje svakog čovjeka, a danas je i dio turističkog tržišta pa i iznimno važan dio suvremenog nacionalnog/regionalnog identiteta. Priznatim sportskim manifestacijama, izgradnjom infrastrukture, sustavnom organizacijom treniranja i praćenja sportaša, osobito talenata, OBŽ izravno gradi brend sportske, kao i turističke destinacije. O tome svjedoči i dodijeljena titula Europske regije sporta za 2024. godinu.
Turizam je jedan od strateških ciljeva razvoja OBŽ, koji zahvaljujući prirodnoj, kulturnoj i ekološkoj očuvanosti resursa ima ogroman potencijal za razvoj različitih oblika kontinentalnog turizma, koji može uspješno odgovoriti na sve zahtjevnije potrebe i interese gostiju. 
Poljoprivredna proizvodnja i prehrambena industrija najvažniji su sektori gospodarstva i nositelji razvoja OBŽ. Na njih se nadovezuje stočarstvo, drvna, kemijska i metalna industrija, proizvodnja papira, strojeva, građevinskih materijala, a zadnjih godina intenzivno se razvija IKT industrija. Zbog kapaciteta i osobito razvojnih potencijala tih djelatnosti, kao što su dobar geoprometni položaj i infrastruktura ovog područja, OBŽ može biti vrlo zanimljiva investitorima. U tom cilju u narednom razdoblju, posebnu važnost imat će infrastrukturni objekti poput Regionalnog distribucijskog centra za voće i povrće, čija izgradnja je dovršena te Gospodarskog centra, za koji je planirana izgradnja faze II nakon što je prethodno izgrađena infrastruktura pokazala iznimno pozitivne učinke za županijsko gospodarstvo.
2.1. [bookmark: _Toc208235338]Misija
Osječko-baranjska županija odgovornim upravljanjem prirodnim resursima, strateškim investicijama,  partnerskim odnosom s državnim i europskim institucijama, unapređenjem društvene, prometne, gospodarske i druge infrastrukture, stvara okruženje u kojem se potiče razvoj ljudskih potencijala, jača konkurentnost i podiže kvaliteta života svih stanovnika.




[bookmark: _Toc208235339]3.	OPIS IZAZOVA I RAZVOJNIH POTREBA
Podaci korišteni da bi se opisali izazovi i razvojne potrebe OBŽ u Provedbenom programu odnose se na stanje na dan 31. prosinca 2024. godine, osim u slučajevima kada su podaci isključivo bili dostupni za određeno prethodno razdoblje, poput podataka iz Popisa stanovništva, kućanstava i stanova iz 2021. godine.
[bookmark: _Toc208235340]3.1.	Demografski trendovi
Prema Popisu stanovništva, kućanstava i stanova iz 2021. godine, na području Osječko-baranjske županije živjelo je ukupno 258.026 stanovnika, raspoređenih u sedam gradova i trideset pet općina. Od ukupnog broja stanovnika, 48% činili su muškarci, a 52% žene, što odgovara i nacionalnoj spolnoj strukturi. U odnosu na Popis 2011. godine, broj stanovnika smanjen je za 15,4%, odnosno za 47.006 osoba, pri čemu je pad izraženiji u općinama (19,7%) nego u gradovima (12,9%). Ovaj gubitak stanovništva veći je nego na razini Republike Hrvatske (u daljnjem tekstu: RH), gdje je smanjenje iznosilo 9,6%.
Dobna struktura ukazuje na izražen proces starenja - od 258.026 stanovnika, 35.416 su djeca do 14 godina, 165.876 osobe čine populaciju od 15 do 64 godine, a čak 56.734 su osobe starije od 65 godina. Udio starijih od 65 godina iznosi 22%, što dodatno pojačava demografske izazove ove regije.
Negativni demografski trendovi prvenstveno su rezultat nepovoljnog prirodnog prirasta i migracijske bilance. Stopa nataliteta u 2021. godini bila je 9,1 živorođeno dijete na 1.000 stanovnika (2.352 živorođenih), dok je stopa mortaliteta iznosila čak 17,9 umrlih na 1.000 stanovnika (4.619 umrlih osoba). Vitalni indeks (broj živorođenih na 100 umrlih) iznosi 50,9, uz izrazito negativan prirodni prirast od -8,8 na 1.000 stanovnika, odnosno -2.267 osoba godišnje. Negativno prirodno kretanje prisutno je u svim gradovima i većini općina, osim općine Vuka koja bilježi minimalni pozitivni prirast.
Migracijska kretanja dodatno pogoršavaju demografsku sliku. Prema službenim podacima, Osječko-baranjska županija imala je jedan od najlošijih migracijskih salda u RH u 2021. (-1.222 osobe u odnosu na doseljenike). Iseljavanje je selektivno te najviše pogađa mlađe, radno sposobno stanovništvo, što povećava udio starijih osoba i smanjuje dugoročnu sposobnost županije za obnovu demografskog potencijala i održivi gospodarski rast.
Obrazovna struktura pokazuje da OBŽ zaostaje za nacionalnim prosjekom po udjelu visokoobrazovanih. Službeni podaci za RH iz Popisa 2021. potvrđuju kontinuiran rast udjela stanovništva s visokim obrazovanjem, ali najnoviji dostupni izvještaji za županiju nisu objavljeni; stoga se koristi prosjek za RH (24,1%) te napomena da županije istočne Hrvatske, uključujući OBŽ, bilježe udio oko 15% - 17%, uz najviši udio u Gradu Osijeku.
Ruralna područja županije karakterizira niži stupanj obrazovanosti, veći gubitak mladih te naglašenija depopulacija. U urbanim sredinama, Grad Osijek ističe se kao makroregionalno središte i ima ranije zabilježen najveći postotak visokoobrazovanog stanovništva županije, no i on bilježi pad obrazovne strukture, što potvrđuje trend odljeva mladih visokoobrazovanih ljudi iz županije.
Ukupno gledajući, Osječko-baranjska županija se suočava s kontinuiranim gubitkom stanovništva, strukturnim starenjem i smanjenjem prirodnog prirasta, nepovoljnim migracijskim trendovima te nedostatnim obrazovnim potencijalom, posebno u ruralnim dijelovima. Svi navedeni procesi izravno utječu na razvojne, ekonomske i društvene perspektive županije u narednom razdoblju.

Glavni izazov u području mladih predstavlja stvaranje preduvjeta za kvalitetniji život i ostanak na području OBŽ. Posljednje desetljeće izražen je problem iseljavanja mladih u razvijenije županije u Hrvatskoj ili u inozemstvo, a zbog nemogućnosti zapošljavanja na željenim radnim mjestima na kojima mladi mogu ostvariti osobni i profesionalni rast i razvoj te osigurati financijske preduvjete za samostalan život i/ili zasnivanje obitelji. 
Uočena je i sve izraženija potreba za stručnom pomoći u području mentalnog zdravlja mladih kao i nedostatak stručnih kadrova koji im potrebnu pomoć mogu pružiti. 
Izazovi u područjima rada i zapošljavanja kao i kvalitetnog provođenja slobodnoga vremena posebno su naglašeni kod mladih u ruralnim sredinama kojima je potrebno omogućiti iste prilike i stvoriti preduvjete za ostanak u ruralnom području naše županije.
Zbog navedenih, kao i mnogih drugih izazova, u području mladih, OBŽ je u suradnji sa stručnjacima iz područja obrazovanja, zdravlja, demografije, rada, socijalne skrbi i civilnog sektora, kao i sa zainteresiranim mladima pripremila Program za mlade Osječko-baranjske županije od 2025. do 2028. godine, a kojeg je usvojila Skupština Osječko-baranjske županije. Program za mlade usmjeren je na poboljšanje kvalitete života mladih te njihovu veću uključenost u društvene procese. Glavni ciljevi obuhvaćaju razvoj strategija, politika i mjera koje potiču aktivno građanstvo, demokratske vrijednosti, sudjelovanje mladih u odlučivanju te stvaranje uvjeta za njihovo obrazovanje, zapošljavanje, zdravlje, aktivnost u zajednici i demografski razvoj. Poseban naglasak stavlja se na inkluziju mladih iz ruralnih sredina i ranjivih skupina, osiguranje jednakih mogućnosti te poticanje održivog razvoja i mentalnog zdravlja mladih. 
Program planira provedbu ukupno 16 ciljeva, 41 mjeru i 111 aktivnosti, među kojima su redovita istraživanja potreba mladih, edukacije, promocija programa, strukturirani dijalog, razvoj vještina i informiranje mladih o prilikama u zajednici. Ovaj sveobuhvatni pristup ima za cilj dugoročno osnažiti mlade kao resurs zajednice te unaprijediti uvjete za njihov ostanak, rast i društveni doprinos u županiji. Provedba navedenog programa pridonijet će rješavanju problema mladih, omogućiti im aktivno sudjelovanje u donošenju odluka, potaknuti ih na međusobnu suradnju s ciljem povezivanja i smanjenja razlika te u konačnici stvoriti uvjete za ostanak mladih u OBŽ čime se dugoročno doprinosi napretku zajednice.
[bookmark: _Toc208235342]3.3. 	Zdravstvo
[bookmark: _Toc77339576]Zdravstveni sektor OBŽ obilježava dvostruka dinamika: s jedne strane postoji ozbiljan nedostatak kadra i nedostatak infrastrukture, a s druge se provode planske reforme i ulaže u strateške projekte koji bi trebali osigurati dugoročnu održivost sustava, povećati dostupnost i kvalitetu zdravstvenih usluga te unaprijediti zdravstvene pokazatelje stanovništva. Na području OBŽ djeluje niz zdravstvenih ustanova koje obavljaju zdravstvene djelatnosti. Dijelu njih osnivač je Županija: Dom zdravlja Osječko-baranjske županije, Nastavni zavod za javno zdravstvo Osječko-baranjske županije, Zavod za hitnu medicinu Osječko-baranjske županije, Ljekarne Srce - Ljekarne Osječko-baranjske županije, Poliklinika za rehabilitaciju slušanja i govora SUVAG Osijek; a dijelu je osnivač RH: Opća županijska bolnica Našice i Klinički bolnički centar Osijek.

Glavni izazovi u području zdravstva odnose se na teritorijalnu rasprostranjenost primarne zdravstvene zaštite. Stanovnici OBŽ u ruralnim područjima nemaju isti pristup zdravstvenoj zaštiti, odnosno ona im je slabije dostupna uz što je prisutna nezainteresiranost liječnika za rad u ruralnim područjima. Nemaju sve lokalne jedinice dostupnu ordinaciju obiteljske medicine pa pacijenti gravitiraju drugim općinama i gradovima za uslugu primarne zdravstvene zaštite. Nedostatna infrastruktura i oprema jedan je od izazova s kojima se susreću zdravstvene ustanove, kako Dom zdravlja Osječko-baranjske županije tako i Klinički bolnički centar Osijek kao jedini klinički bolnički centar na istoku Hrvatske, kojem gravitira sedam zdravstvenih ustanova i oko 900.000 pacijenata te koji trenutačno djeluje u neadekvatnim uvjetima. 

	Uz to, kontinuirani problemi u području zdravstvene zaštite vezani su i za nedostatak liječnika i medicinskog osoblja, nedovoljno razvijenu palijativnu skrb, nedostatak preventivnih aktivnosti i sveobuhvatnog pristupa zaštiti mentalnog zdravlja te nedostatak ciljanih i inovativnih programa u zajednici. Identificiran je nedostatak preventivnih aktivnosti/programa u zdravstvu, s posebnim naglaskom na nedostatak međusektorskog, multidisciplinarnog i sveobuhvatnog pristupa prevenciji i zaštiti mentalnog zdravlja. S druge strane, raspoloživost EU sredstava te znanje i iskustvo u realizaciji projekata u sektoru zdravstva predstavljaju potencijal koji je neophodno iskoristiti u narednom razdoblju, a s ciljem povećanja kvalitete i dostupnosti zdravstvenih usluga. Potrebno je i unaprjeđivati potencijal obrazovno-istraživačkih institucija te razviti sustav i mjere zadržavanja i privlačenja ljudskih potencijala u zdravstvu.

	Najznačajniji nedostatak liječnika na primarnoj razini zdravstvene djelatnosti odražava se u djelatnostima obiteljske (opće) medicine, dentalne zdravstvene zaštite, zdravstvene zaštite predškolske djece, zdravstvene zaštite žena, zdravstvene njege u kući, djelatnosti medicine rada, djelatnosti preventivno-odgojne mjere školske djece i studenata te patronažnoj zdravstvenoj zaštiti s posebnim naglaskom na nedostatak u ruralnim dijelovima OBŽ. 
	Unatoč tome, županija u narednom razdoblju raspolaže značajnim potencijalima. Na snazi je  nova Mreža javne zdravstvene službe (2024.), kojom se omogućuju suvremeniji modeli rada, poput mobilnih timova, savjetovališta i specijaliziranih dispanzera. Osnažena je i Mreža hitne medicine i sanitetskog prijevoza (2023.), gdje je povećan broj timova i uveden zračni medicinski prijevoz, čime se jačaju kapaciteti za brzu i učinkovitu intervenciju u hitnim slučajevima.

	S obzirom na istek prethodnog planskog razdoblja, Skupština OBŽ usvojila je u ožujku 2025. godine novi Plan zdravstvene zaštite Osječko-baranjske županije za razdoblje od 2025. do 2029. godine, koji predstavlja ključni strateški dokument. Njime su definirani prioriteti poput unaprjeđenja zdravlja stanovništva, produljenja zdravog životnog vijeka, jačanja prevencije nezaraznih bolesti i mentalnih poremećaja, rasterećenja bolničkog sustava kroz razvoj specijalističko-konzilijarnih djelatnosti na primarnoj razini te funkcionalne integracije zdravstvenih i socijalnih usluga.

U svrhu osiguravanja kontinuirane dostupnosti zdravstvene usluge stanovnicima, od ranije se provodi sustav posebnih dežurstava, a uvedena je i turistička ambulanta kako bi se odgovorilo na potrebe sezonskih korisnika. Od 2024. godine provodi se i pilot projekt prijevoza onkoloških pacijenata u KBC Osijek, čime se pacijentima osigurava besplatan organizirani prijevoz na terapije, što značajno olakšava pristup liječenju.
Uz reforme i tekuće programe, u tijeku su i strateški projekti od osobite važnosti. Među njima se posebno izdvaja Centar za kontrolu komaraca (CKK), koji se gradi u sklopu projekta MOSQUITOLAB vrijednog više od 6 milijuna eura, od čega 80% financira Europska unija. Naime, veliki javnozdravstveni problem na području OBŽ, a ujedno i problem koji utječe na kvalitetu života, predstavljaju komarci. Projekt predviđa uspostavu sveobuhvatnog sustava za nadzor, prevenciju i suzbijanje najezde komaraca, uključujući biološka istraživanja, razvoj tehnike sterilizacije jedinki (SIT metoda) te izradu softverskih rješenja za predviđanje populacijskih trendova. Uspostava Centra, planirana do 2027. godine, ne samo da će pridonijeti zaštiti zdravlja ljudi već će imati pozitivan utjecaj na kvalitetu života, gospodarstvo i turizam.
Najznačajniji strateški pothvat u zdravstvu na razini čitavog istoka Hrvatske je projekt izgradnje novog Kliničkog bolničkog centra Osijek. Nakon što je do kraja 2023. pripremljena projektno-tehnička i studijska dokumentacija, koja je ukupno koštala gotovo 4,7 milijuna eura, predviđa se početak realizacije izgradnje nove bolnice u Gackoj ulici. Novi kompleks, ukupne površine 150 tisuća četvornih metara, uključivat će 1.300 kreveta, 38 kirurških dvorana i 1.400 parkirnih mjesta, a njegova vrijednost procjenjuje se na više od 715 milijuna eura. Ovaj objekt trebao bi postati suvremeni klinički centar na razini RH, ali i regionalni centar zdravstvene izvrsnosti za cjelokupnu istočnu Hrvatsku.
[bookmark: _Toc208235343]3.4.	Socijalna skrb
Sustav socijalne skrbi u OBŽ proteklih godina pokazuje niz izazova, ali i strateške iskorake u smjeru većih ulaganja i prilagodbe potrebama građana. Među najuočljivijim izazovima ističu se nedovoljno razvijena mreža potrebnih socijalnih usluga i infrastrukture, posebno za starije osobe, osobe s invaliditetom te djecu bez odgovarajuće roditeljske skrbi ili s problemima u ponašanju. U OBŽ je i dalje prisutno predugo čekanje za smještaj u domovima za starije (trenutni kapaciteti su oko 1.907 ležajeva kod ukupno 39 pružatelja, od čega samih županijski domovi za starije imaju 803 ležaja), dok adekvatnog smještaja za osobe oboljele od demencije, poput Alzheimerove bolesti, uopće nema. Posebno zabrinjava nedostatak stambenih zajednica za djecu i mlade nakon izlaska iz sustava skrbi te ograničene mogućnosti rane razvojne podrške za djecu s teškoćama - područje koje još nije sustavno razvijeno.
Uz to, OBŽ bilježi veliki broj udomiteljskih obitelji (196 ukupno - 107 za djecu, 89 za odrasle), no potreba za udomiteljstvom i dalje raste, posebice za najmlađe korisnike. Osnaživanje programa pomoći u kući, rane intervencije, dnevne skrbi, podrške obiteljima u riziku i ženama žrtvama nasilja također su prepoznati kao prioritet, za što je nužno stabilno financiranje i jača suradnja s brojnim organizacijama civilnog društva, čiji je rad često ugrožen kratkoročnim izvorima sredstava. 
Socijalni plan Osječko-baranjske županije za razdoblje od 2025. do 2027. godine, prvi strateški dokument te vrste, primjenjuje suvremenu metodologiju procjene potreba, uključujući široko sudjelovanje korisnika, pružatelja, lokalne samouprave i struke. Zamišljen je kao osnova za smanjenje nejednakosti te bolju dostupnost i kvalitetu usluga za sve skupine, s naglaskom na prevenciju institucionalizacije i uvođenja niza inovacija u socijalnoj skrbi. 
Ključni smjerovi razvoja definirani su kroz tri prioriteta: povećanje dostupnosti socijalnih usluga (što podrazumijeva jačanje i širenje postojeće mreže, ali i ravnomjerniju raspoloživost korisnicima u urbanim i ruralnim područjima), razvoj inovativnih programa i socijalnih inovacija (od modernijih oblika skrbi do digitalizacije) te jačanje kapaciteta postojećih i novih pružatelja usluga uključivanjem obrazovno-istraživačkih institucija, poput Sveučilišta J. J. Strossmayera u Osijeku (u daljnjem tekstu: UNIOS) i korištenjem javnih nekretnina. Ukupna proračunska sredstva planirana za zdravstvo i socijalnu skrb u županiji iznose više od 23 milijuna eura za trogodišnje razdoblje, a predviđene aktivnosti prema Socijalnom planu financirat će se posebnim godišnjim akcijskim planovima i kroz buduće županijske proračune, uz moguć pristup dodatnim vanjskim izvorima. 
Posebno vrijedi istaknuti nekoliko ključnih aktualnih projekata: primjerice, projekt izgradnje i opremanja dodatnih kapaciteta Doma za starije i nemoćne osobe Osijek, u koji je planirano uložiti više od 3,4 milijuna eura, i čiji će novi objekt donijeti prostor i za najzahtjevnije korisnike (npr. za osobe oboljele od Alzheimera i drugih demencija), kao i izvaninstitucionalne oblike podrške. Projekt je započet temeljem Sporazum o suradnji u provedbi projekta izgradnje i opremanja dodatnih smještajnih kapaciteta između OBŽ i Grada Osijeka iz svibnja 2025. godine. U Našicama je u tijeku zajednički projekt s Gradom Našicama vrijedan gotovo 12 milijuna eura, koji će osigurati 127 novih ležajeva u suvremenom Centru za starije osobe te obuhvatiti i širok spektar podrške u zajednici. Širi se i kapacitet Doma za starije i nemoćne osobe u Đakovu, a vrijedna nadogradnja stiže i kroz kontinuirani razvoj Centra za autizam Osijek, u koji je do sada uloženo gotovo 1,2 milijuna eura te planira širenje usluga za odrasle osobe s autizmom. Naime, uz pružanje socijalnih usluga za djecu s teškoćama u razvoju, odnosno djecu s poremećajem iz autističnog spektra, Centar se u budućnosti namjerava licencirati i za pružanje usluge poludnevnog boravka za osobe s autizmom iznad 21 godine života zbog izrazito velike potrebe za ovom vrstom usluge. Kroz sve ove projekte vidljivo je nastojanje da se ojača multidisciplinarna skrb, integracija zdravstvenih i socijalnih usluga te dugoročna održivost, što je strateški cilj županije do 2027. i dalje.
Također, kroz program Zaželi, koji se bavi projektnim rješavanjem problema nezaposlenosti žena i osiguravanjem podrške starijim osobama u njihovim domovina, odnosno pružanjem usluge pomoć u kući, navedena socijalna usluga je relativno dobro razvijena, ali se postavlja pitanje učinka i dugoročne održivosti usluge.
Zahvaljujući novom Socijalnom planu i progresivnim javnim ulaganjima, Osječko-baranjska županija u idućim godinama ima priliku znatno unaprijediti kvalitetu života i osnažiti društvenu uključenost najranjivijih skupina, pritom vodeći računa o ravnoteži razvojnih potreba i stvarnih mogućnosti sustava socijalne skrbi.
[bookmark: _Toc77339577][bookmark: _Toc208235344]3.5.	Obrazovanje, znanost i tehnička kultura
[bookmark: _Toc77339578]U području ranog i predškolskog odgoja glavni izazov predstavlja nedovoljna uključenost djece predškolske dobi u neki od oblika ranog i predškolskog odgoja. Prema podatcima iz 2023. godine, samo 58% djece s područja OBŽ bilo je uključeno u jedan od oblika ranog i predškolskog odgoja, što je niže od hrvatskog prosjeka (70,97%) i daleko niže od prosjeka Europske unije. Razloge neuključenosti prije svega pronalazimo u nedovoljnom broju ustanova i odgojitelja te nedostatku prostornih i financijskih kapaciteta. 
Ohrabruje podatak kako su mnoge jedinice lokalne samouprave u provedbi  projekata izgradnje, dogradnje, rekonstrukcije i opremanja predškolskih ustanova, što će u nadolazećem razdoblju dovesti do povećanja kapaciteta predškolskih ustanova i podizanja kvalitete uvjeta rada, te u konačnici rezultirati povećanjem broja upisane djece u programe ranog i predškolskog odgoja. 
Glavni izazov u području osnovnoškolskog obrazovanja nedostatak je prostornih kapaciteta za jednosmjensku nastavu koja je istaknuta kao prioritetni cilj jer predstavlja optimalan model organizacije rada osnovnih škola. Od ukupno 74 matične i 106 područnih škola u Županiji, u 45 matičnih i 89 područnih škola nastava je organizirana u jednoj smjeni. U tijeku su projekti izgradnje, rekonstrukcije i opremanja osnovnih škola za potrebe jednosmjenskog rada i cjelodnevne škole (dio je u provedbi, a dio u završnoj fazi pripreme).
U programu Cjelodnevna škola - uravnotežen, pravedan, učinkovit i održiv sustav odgoja i obrazovanja koji provodi nadležno Ministarstvo znanosti, obrazovanja i mladih od 2023./2024. školske godine sudjeluje 13 matičnih i 16 područnih  osnovnih škola s područja županije. Uključivanjem u ovaj projekt, školama su osigurana sredstva za rekonstrukciju i opremanje s ciljem podizanja kvalitete obrazovnog procesa. 
Slabija dostupnost obrazovnih usluga u ruralnim sredinama, nedovoljna zainteresiranost učenika za upis u deficitarna zanimanja i neusklađenost nastavnih planova i programa s potrebama gospodarstva i tržišta rada, nameću se kao glavni izazovi u području srednjoškolskog obrazovanja. Uvođenje modularne nastave od školske godine 2025./2026., učenicima koji se obrazuju za strukovna zanimanja omogućava veću fleksibilnost, bolju prilagodbu potrebama tržišta rada i razvijanje praktičnih vještina kombinacijom teorije i prakse. Učenici će se moći specijalizirati za konkretna područja koja ih zanimaju, pomoći će im u razvijanju praktičnih vještina koje su iznimno važne na tržištu rada i omogućiti im bolju prilagodbu obrazovanja promjenama u industriji i tehnologiji. Na području grada Osijeka djeluju  dva samostalna učenička doma i tri učenička doma u sastavu školskih ustanova. Sadašnji smještajni kapaciteti pokazali su se kao nedostatni, zbog čega je potrebna izgradnja dodatnih smještajnih kapaciteta koji će se staviti na raspolaganje učenicima srednjih škola.
U školama je uočena potreba zapošljavanja dodatnog broja stručnih suradnika jer je pandemija COVID-19 ostavila značajne posljedice na mentalno zdravlje djece kojoj je u sve većoj mjeri potrebna stručna pomoć. Stoga je neophodno osigurati stručnog suradnika psihologa u svakoj osnovnoj školi, a u većim školama i stručnog suradnika edukacijsko-rehabilitacijskog profila. Nužno je dodatno zapošljavanje administrativno-tehničkog osoblja, a zbog preopterećenosti postojećih uvođenjem novih procedura i protokola.
Veliki je iskorak napravljen osnivanjem, rekonstrukcijom/dogradnjom i opremanjem regionalnih centara kompetentnosti (RCK Elektrotehničke i prometne škole Osijek i RCK Ugostiteljsko-turističke škole Osijek) i Regionalnog znanstvenog centra Panonske Hrvatske (u OŠ "J. Kozarac", Josipovac Punitovački) te provedbom niza STEM i drugih projekata kroz koje su škole osigurale sredstva za unaprjeđenje nastavnog procesa. Sve je teže osigurati kvalificirane i kompetentne djelatnike u stručnim predmetima strukovnih škola, zbog čega se za navedeno angažiraju vanjski suradnici. Jako je važno zagovarati priznavanje (od strane nadležnih institucija) kompetencija stečenih neformalnim obrazovanjem i korištenjem mobilnosti kroz ERASMUS+ kao potporu učenicima, učiteljima, nastavnicima, voditeljima osposobljavanja i drugom osoblju za profesionalni i osobni razvoj kako bi se unaprijedila kvaliteta rada školskih ustanova i motiviralo nastavnike za usavršavanje, mobilnost, projektni rad i rad s darovitim učenicima. Uz postojećih pet centara izvrsnosti u kojima se radi s darovitim i visokomotiviranim učenicima, potrebno je uspostavljanje novih centara iz različitih tematskih područja, kako bi učenici imali mogućnost razvijati darovitost u vlastitom području interesa.
U razdoblju od 2013./2014. do 2023./2024. akademske godine zabilježen je trend smanjenja broja upisanih studenata UNIOS-a za čak 20%, što se nameće kao glavni izazov u području visokoškolskog obrazovanja. Broj studenata na stručnim studijima se smanjio, a broj izvanrednih studenata, u odnosu na redovite, se povećao. 
Jedan od razloga je i osnivanje Sveučilišta u Slavonskom Brodu s ukupno 1.956 studenata koji su ranije gravitirali UNIOS-u, stoga je fokus UNIOS-a dugogodišnji rad na internacionalizaciji i jačanju mobilnosti studenata i profesora kao osnova za povećanje kvalitete visokog obrazovanja i razvoja znanosti i istraživanja. Unatoč navedenome, i dalje se ne provodi dovoljan broj studijskih programa na engleskom i/ili drugim stranim jezicima, nedovoljno je razvijena međunarodna suradnja i prijenos inovacija, a kvalifikacije u visokoškolskom obrazovanju i dalje nisu kompatibilne.
Globalno tržište i brze promjene potrebnih znanja, vještina i iskustava na tržištu rada nametnule su koncept cjeloživotnog učenja, stoga je potrebno povećanje obuhvata odraslih kako bi se poboljšale ključne kompetencije te usvojilo nova znanja i vještine. Osim formalnog sustava obrazovanja, također je važno zagovarati priznavanje neformalno i informalno stečenih znanja i vještina.
Glavni izazov u području tehničke kulture i dalje je niska razina svijesti o važnosti razvoja tehničke kulture u društvu. Potrebno je poboljšanje materijalnih, financijskih i ljudskih resursa kako bi se stvorili preduvjeti za proširenje mreže članstva i udruga tehničke kulture u OBŽ.

Potrebe u kulturi vezane su uz nedostatak financijskih sredstava za jačanje i širenje aktivnosti i programa, zastarjelu infrastrukturu i opremu, nedostatak kapaciteta za privlačenje i apsorpciju sredstava kod većine institucija, nedostatak odgojno-obrazovnih ustanova iz područja kulture u određenim dijelovima OBŽ, nedostatak umrežavanja i zajedničkog rada ustanova, udruga i organizacija kao i neprepoznatljivost sektora i važnosti njegovog doprinosa ekonomiji, društvu, zdravlju i podizanju kompetencija.
Posljednjih godina učinjeni su određeni pomaci, prvenstveno kroz projekte sufinancirane sredstvima Europske unije i Ministarstva kulture i medija. Ističe se nastavak velikih ulaganja u infrastrukturu, primjerice dovršetak obnove Kulturnog centra Osijek te nastavak ulaganja u osječko Hrvatsko narodno kazalište, gdje su provedeni projekti modernizacije pozornice i digitalizacije poslovanja. Muzej Slavonije započeo je proces obnavljanja i digitalizacije dijela svog fundusa, dok je Muzej likovnih umjetnosti proveo programe digitalne dostupnosti i suvremenih multimedijalnih izložbi. Jedan od značajnih iskoraka je i razvoj projekta "Tvrđa - europsko kulturno središte", kojim se revitaliziraju kulturno-povijesni sadržaji u staroj gradskoj jezgri Osijeka.
Posebno vrijedan doprinos kulturnoj infrastrukturi unazad nekoliko godina predstavlja projekt energetske obnove i modernizacije zgrade Muzeja likovnih umjetnosti u Osijeku, čime se omogućuju značajne uštede energije, bolja dostupnost prostora, sigurnije čuvanje više od 6.500 umjetničkih djela te zdraviji klimatski uvjeti za posjetitelje i djelatnike. Povrh infrastrukturnih projekata, Muzej razvija i suvremene edukativne i izložbene programe, poput ciklusa Muza 21., koji promovira mlade autore te interaktivne oblike prezentacije i produkcije likovne umjetnosti, potvrđujući svoj status središnje županijske institucije za inovacije u oblasti kulture.
Naglašena je potreba za unaprjeđenjem tehnologije i infrastrukture radi omogućavanja kvalitetnijeg rada kulturnih institucija, odnosno osiguravanja prostora i uvjeta za rješavanje problema čuvanja fundusa (posebice u muzejima i kazalištima). Nepostojanje digitalnog repozitorija koji bi okupljao, trajno pohranjivao i omogućio slobodan pristup kulturnoj građi i dalje predstavlja izazov, iako su pojedine institucije započele s razvojem djelomičnih digitalnih arhiva.
Prisutna je niska razina umreženosti kulturnih institucija međusobno, kao i s drugim dionicima u kulturi na području OBŽ, RH i inozemstvu. To se odnosi na rascjepkani pristup pri kreiranju, promociji i provedbi kulturnog sadržaja te smanjenu suradnju među dionicima iz privatnog, javnog i civilnog sektora pri osmišljavanju kulturno-umjetničkih sadržaja. Ipak, posljednjih godina jačaju mreže u području suvremene umjetnosti i književnosti - primjer su programi Gradske i sveučilišne knjižnice Osijek u partnerstvu sa školama i kulturnim udrugama, te regionalne manifestacije poput Osječkog ljeta kulture i Panonskog festivala knjige, koje okupljaju institucije, lokalnu zajednicu i međunarodne autore.
Izazov je i dalje niska razina iskorištavanja i interpretacije kulturno-umjetničkih potencijala u sektoru turizma, iako projekti poput revitalizacije baranjskih kurija i dvoraca te sve intenzivnija suradnja kulturnih ustanova i turističkih zajednica (primjerice kroz kreiranje kulturnih ruta i festivala vina, hrane i umjetnosti) pokazuju pozitivan smjer razvoja. Širi kontakt javnosti s kulturnim sadržajima dodatno se gradi kroz festivale poput HeadOnEast i sve jače međunarodne suradnje akademske i nezavisne umjetničke scene.
Osim toga, na području OBŽ postoji preko 60 društvenih i kulturnih domova od kojih su neki preuređeni i dovedeni u izvrsno stanje, a neki tek čekaju osiguravanje financijskih sredstava radi privođenja namjeni i/ili modernizaciji. Primjeri pozitivnih ulaganja uključuju obnovu društvenih domova u ruralnim sredinama Baranje, gdje se ovi prostori sve više koriste za kulturne i edukativne programe, radionice i amatersko stvaralaštvo. Njihov broj i značaj za lokalnu zajednicu predstavljaju potencijal za restrukturiranje i jačanje društvenog života u ruralnim područjima.
Unatoč svemu, financijski resursi za kulturne programe i sadržaje iz proračuna lokalne i regionalne samouprave ostaju ograničeni, dok su vlastiti kapaciteti dionika u kulturi i dalje nedostatni za sustavno privlačenje i apsorpciju sredstava iz privatnog sektora, kao i za jačanje vlastitih izvora kroz projektno i drugo financiranje. Ipak, povećava se broj uspješnih prijava na EU fondove i nacionalne natječaje, što pokazuje da kulturni sektor OBŽ, iako oskudnih resursa, polako bilježi razvoj i jača svoje kapacitete u smjeru održivosti i umreženosti.

Unatoč značajnom broju sportskih udruga i relativno razvijenoj mreži sportskih objekata, OBŽ se kontinuirano suočava s izazovima kao što su ograničena financijska sredstva, nedovoljno razvijena i opremljena infrastruktura, nedostatak stručnog kadra te nedovoljna valorizacija sporta kao dijela zdravstvenog i turističkog potencijala. 
Posljednjih godina, a osobito u 2024. - godini kada je OBŽ ponijela titulu Europske regije sporta - uloženo je ukupno 800.000,00 eura u obnovu, rekonstrukciju i opremanje sportskih objekata u lokalnim zajednicama i sportskim klubovima diljem županije. Ključni projekti uključuju završetak nastavno-sportskih dvorana u svim matičnim školama kojima je osnivač OBŽ, ali i gradnju novih objekata, poput dvorane I. gimnazije u Osijeku s modernim sportskim sadržajima dostupnim učenicima i građanima. Navedena ulaganja odgovor su na potrebe za obnovom postojeće infrastrukture te nužnost gradnje novih objekata, jer još uvijek postoji potreba za novim kapacitetima.
Goruće pitanje ostaje nedostatak stručnog sportskog kadra, posebno kvalitetnih i motiviranih trenera. Neadekvatan status struke dovodi do njihovog odlaska u razvijenije sredine, što dodatno otežava razvoj sportskih talenata i dugoročnu kvalitetu klubova i saveza. Stoga je OBŽ usmjerila dio aktivnosti na jačanje školskog i masovnog sporta. Kroz programe Školskog sportskog saveza godišnje se uključuje oko 10.000 učenika, s ciljem povećanja obuhvata u ruralnim sredinama i osnaživanja bazičnog sporta među mladima. 
OBŽ sve više spaja sportske aktivnosti s turističkom ponudom, organizirajući više od 150 godišnjih manifestacija i natjecanja u više od 30 sportova, što je rezultiralo porastom turističkih noćenja i dolazaka na godišnjoj razini (+6%). Povezivanjem sporta i turizma te jačanjem prateće infrastrukture, županija koristi geostratešku prednost i privlači nove investicije, a brojni sportski i rekreativni događaji (npr. Europski tjedan sporta, Festival biciklističke rekreacije Hrvatske - FEBIRE, Miholjska regata, Ferivi polumaraton i dr.) sudionike i publiku. 
Kako bi narednih godina unaprijedila stanje u sportu, OBŽ mora sustavno obnavljati i graditi dodatnu sportsku infrastrukturu. Ključno je istovremeno ulagati u razvoj ljudskih potencijala, motivirati i zadržati stručni kadar te sustavno prepoznavati i razvijati sportske talente kroz sve dostupne segmente, uz korištenje EU i nacionalnih fondova i snažnije povezivanje sa školskim sustavom te turističkom ponudom. Poseban izazov predstavlja povećanje sudjelovanja građana u redovitim rekreativnim aktivnostima, kao i inkluzija osoba s invaliditetom u sport, organizirani prijevoz sportaša i cjelogodišnja zdravstvena zaštita. 
Osvajanjem statusa Europske regije sporta 2024., županija je napravila važan iskorak u afirmaciji sportskih vrijednosti, isticanju sportskih uspjeha i privlačenju sredstava za razvoj, ali budući napredak zahtijeva fokusirano, koordinirano i sustavno ulaganje u sve ključne aspekte sporta i infrastrukture.

Evidentna je neujednačena rasprostranjenost organizacija civilnog društva (u daljnjem tekstu: OCD-ovi) u OBŽ, s većom koncentracijom u gradskim središtima te neujednačeni kapaciteti. Problem većine OCD-ova je nedostatak prostora za provedbu aktivnosti, kao i nedostatak kontinuiteta u financiranju. OCD-ovi se uglavnom financiraju iz javnih izvora - državnih i lokalnih - i EU fondova te njihova stabilnost i održivost ovisi o dinamici raspisivanja natječaja i dodjele sredstava. Samo veći OCD-ovi imaju kapacitet prijave na EU natječaje i ostala inozemna sredstva financiranja. Mnogi OCD-ovi nisu svjesni mogućnosti ostvarivanja prihoda kroz obavljanje gospodarske djelatnosti, kako bi barem djelomično iz tog izvora financirali svoje aktivnosti, ali i mogućnosti društvenog poduzetništva, kao modela rješavanja društvenih problema i razvoja lokalne zajednice. Problem manjih OCD-ova, uglavnom u ruralnim sredinama, gotovo isključivo je financiranje iz lokalnih proračuna, budući da sredstva nisu dostatna za njihov rast i razvoj te nedostatak sustavne podrške.
Od 2022. godine došlo je ipak do određenih pomaka u razvoju civilnog sektora u OBŽ. Posebno se ističu programi financirani iz Europskog socijalnog fonda plus (ESF+), koji je otvorio prostor za jačanje kapaciteta OCD-ova kroz projekte usmjerene na zapošljivost ranjivih skupina, socijalne usluge u zajednici te unapređenje volonterskih programa. U provedbu su uključeni i lokalni centri za socijalne usluge te organizacije koje se bave djecom i mladima, osobama s invaliditetom i starijim osobama, čime se smanjuje pritisak na javne ustanove. Tako je u razdoblju 2022. - 2024. niz udruga s područja OBŽ provelo projekte iz programa "Zaželi" te programe socijalne inkluzije financirane kroz Nacionalni plan oporavka i otpornosti (NPOO). Time su OCD-ovi u OBŽ dodatno osnaženi, a zaposlen je i dio osoba iz ranjivih skupina. Također, Grad Osijek je u partnerstvu s udrugama i volonterskim centrima pokrenuo aktivnosti na razvoju Volonterskog centra Osijek kao županijskog resursnog mjesta za edukaciju i koordinaciju volontera, što je pridonijelo podizanju infrastrukture za razvoj volonterstva.
U kriznim situacijama koje su posljednjih godina sve učestalije, OCD-ovi su dokazali svoju responzivnost, ali je uočena nekoordiniranost s ostalim dionicima koji djeluju u kriznim situacijama. Iz tih iskustava nastali su i novi projekti civilne zaštite i humanitarne pomoći, u kojima OCD-ovi sve češće sudjeluju kroz koordinaciju donacija, psihosocijalnu pomoć i podršku integraciji izbjeglica, osobito ukrajinskih državljana koji su nakon 2022. godine stigli na područje OBŽ.
Dodatno, sve veći naglasak stavlja se na razvoj društvenog poduzetništva. U posljednje dvije godine nekoliko organizacija iz Osijeka i Baranje pokrenulo je društvena poduzeća u području ekološke poljoprivrede, turizma i kulturnih aktivnosti, uz podršku projekata financiranih kroz EU fondove i NPOO. Ipak, razina informiranosti i praktične podrške za razvoj društvenog poduzetništva i dalje je nedostatna u manjim općinama.
OCD-ovi nisu dovoljno vidljivi, nisu percipirani kao važan dionik razvoja društva te ne postoji sustavna suradnja civilnog, javnog i privatnog sektora s ciljem razvoja zajednice. Unatoč tomu, posljednjih godina bilježe se pozitivni primjeri partnerstava, primjerice kroz projekte vezane za revitalizaciju napuštenih prostora i njihovo pretvaranje u društveno-kulturne centre. OCD-ove ne treba promatrati samo kao pravni oblik registracije djelatnosti, nego njihovu ulogu treba promatrati horizontalno, budući da doprinose razvoju svih sektora, posebno u području pružanja socijalnih usluga i integraciji u zajednicu osoba u riziku od siromaštva i socijalne isključenosti. Na području OBŽ postoji niz aktivnih, kompetentnih i dovoljno kapacitiranih OCD-ova, čiji zaposlenici i volonteri imaju specifična znanja te iskustvo u prijavi i provedbi EU projekata, što predstavlja potencijal za razvoj sektora, a uz sve navedeno, boljim povezivanjem s javnim i privatnim sektorom mogu zajedno utjecati na razvoj zajednice.

Glavni izazovi u sektoru gospodarstva i tržišta rada odnose se na nedostatak kvalificirane radne snage, kao i smanjen udio radno sposobnog i veliki udio radno neaktivnog stanovništva. To je u izravnoj vezi s nezadovoljavajućom obrazovnom strukturom i zapostavljanjem cjeloživotnog obrazovanja, odnosno neusklađenošću, nefleksibilnošću i sporoj prilagodbi obrazovnog i istraživačkog sustava tržištu radu, pogotovo u obrtništvu.
U strukturi gospodarskih subjekata dominiraju mikro i mala poduzeća s jedne strane, dok s druge strane pojedine gospodarske sektore karakterizira ovisnost o velikim korporacijama. Isto tako, neujednačena je njihova prostorna distribucija te razvoj pojedinih jedinica lokalne samouprave. Iz tog razloga potrebna je dodatna razina umrežavanja poslovnih subjekata i proaktivan pristup prepoznatim strateškim gospodarskim granama: poljoprivredi, prehrambeno-prerađivačkoj industriji, turizmu, metaloprerađivačkoj, drvoprerađivačkoj i IKT industriji.
Primjetno je nedostatno privlačenje brownfield i greenfiled investicija, nedostatno ulaganje u istraživanje i razvoj postojećih gospodarskih subjekata, kao i veza sa znanstveno-obrazovnim institucijama dostupnima na području OBŽ. Iznimke su veliki međunarodni investitori koji su u razdoblju od 2022. godine najavili i započeli s realizacijom ulaganja na području OBŽ.
U infrastrukturnom smislu, neravnomjerno je razvijena poslovna infrastruktura koja može pružiti podršku razvoju, unaprjeđenju i umrežavanju poslovnih subjekata kao što je potrebno i jačati kapacitete potpornih institucija te poduzetničkih vještina. Osim neusklađenosti obrazovnog sustava s tržištem rada, prisutan je i nedostatak specijalizacije u poduzetničkim potpornim institucijama. Još uvijek nedovoljna  dostupnost širokopojasnog interneta u odnosu na RH infrastrukturna je prepreka koja koči digitalizaciju te razvoj konkurentnog i suvremenog gospodarstva.

Prema podacima FINA-e, financijsko izvješće za 2024. godinu u OBŽ predalo je 6.803 poduzetnika, što je 194 poduzetnika više u odnosu na 2023. godinu. Po broju poduzetnika, OBŽ je na sedmom od ukupno 21 mjesta (20 županija i Grad Zagreb).
Ukupni prihodi ostvareni su u iznosu od 5,76 milijardi eura, što je rast od 220 milijuna eura odnosno 5,9% u odnosu na 2023. godinu. Po ukupnim prihodima OBŽ se pozicionirala na šesto mjesto. Dobit razdoblja ostvarena je u iznosu od 265 milijuna eura (sedmo mjesto), te je ostvaren izvoz od 1,05 milijardi eura (osmo mjesto). U 2024. godini najveći izvoz ostvaren je u prerađivačkoj industriji te je njezin udio 66,1% ukupnog izvoza OBŽ, zatim slijede poljoprivreda, šumarstvo i ribarstvo s 22,7% te trgovina na veliko i malo s 9%. Prema podacima FINA-e ukupni prihodi za prerađivačku industriju su u 2024. godini iznosili 1,33 milijarde eura (3,2% više u odnosu na prethodnu godinu), koji je ostvario 751 poslovni subjekt.
Povećanje ulaganja tijekom 2024. godine investicije u dugotrajnu imovinu iznosila su 197 milijuna eura odnosno 25,7% više u odnosu na prethodnu godinu, a broj investitora u 2024. godini povećao se na 500 novih investitora, za razliku od 2023. godine kada je bilo 240 investitora. Jačanje izvozne orijentacije i supstitucije uvoza (tijekom 2024. godine ostvaren je pozitivan trgovinski saldo od 258 milijuna eura).
Svoj doprinos u pozitivnim gospodarskim pokazateljima dala je i u kontinuitetu daje i OBŽ, provodeći niz različitih mjera i projekata. Između ostaloga, OBŽ provodi gotovo 30 različitih projekata poticanja poduzetništva, među kojima su projekti beskamatnog kreditiranja, bespovratnih potpora, besplatnog informiranja, savjetovanja i mentoriranja, projekti učeničkog i studentskog poduzetništva te projekti razvoja poduzetništva temeljenog na znanju.  Kroz projekte kreditiranja poduzetnika u suradnji s Hrvatskom bankom za obnovu i razvitak OBŽ je osigurala je kreditni potencijal od 30 milijuna eura, a do sada je kroz ove projekte realizirano više od 80 različitih investicija. Za većinu korisnika kredita kamata iznosi 0%.
Poduzetničko-potpornu infrastrukturu na području OBŽ u 2025. godini karakterizira široka mreža institucija, programa i poticaja koji su ključni za poticanje razvoja malog i srednjeg poduzetništva te ukupni gospodarski rast županije. OBŽ kontinuirano bilježi porast broja poslovnih subjekata i zaposlenosti, uz rekordno nisku nezaposlenost. Potporne mjere uključuju sufinanciranje kamata na poduzetničke kredite, bespovratne potpore za pokretanje, razvoj i modernizaciju poslovanja, edukaciju te savjetovanje i mentoriranje, pri čemu sufinanciranja iznose do 50% opravdanih troškova, odnosno do 75% za informiranje i 100% za edukacije. U 2025. godini objavljena su i četiri nova javna poziva usmjerena upravo jačanju kvalitete, konkurentnosti i održivosti poslovnih subjekata, s naglaskom na proces modernizacije i inovacija te unapređenje prostora poslovanja. 
Na području OBŽ djeluju brojne institucije i prostorne jedinice potporne infrastrukture. Posebno se izdvajaju Javna ustanova Županijska razvojna agencija Osječko-baranjske županije, TERA Tehnopolis d.o.o. s poslovnim inkubatorom u Osijeku, poduzetnički inkubatori i zone poput IT parka i Poduzetničke zone Nemetin, a lokalne jedinice nude posebne pogodnosti i usluge za najam prostora, poslovno savjetovanje i tehničku pomoć. Kroz navedenu infrastrukturu, poduzetnicima se nude i napredni programe virtualne inkubacije i inovacijski projekti za novoosnovane i rastuće tvrtke. Poduzetnička potporna mreža kontinuirano se unaprjeđuje kroz javne investicije i strateške razvojne dokumente, a suradnja s nacionalnim i EU fondovima omogućuje dodatne izvore financiranja i razvoja. Ova koordinirana potporna infrastruktura nastoji stvoriti uvjete za još snažniji iskorak OBŽ kao poduzetnički konkurentnog i inovativnog okruženja.
U tom smislu potrebno je naglasiti i Gospodarski centar, kao strateški projekt OBŽ. Tijekom njegovoga dosadašnjeg rada održano je niz gospodarskih manifestacija, sajmova i kongresnih događanja, što je pozitivno utjecalo na cjelokupnu gospodarsku aktivnost te unapređenje poduzetničke klime OBŽ i cijele regije.
[bookmark: _Toc208235350]3.9.2. 	Obrtništvo
Pozitivan trend porasta poduzetničkog djelovanja putem obrta na području Osječko-baranjske županije nastavlja se kontinuirano povećanjem broja aktivnih obrta. Krajem 2024. godine ukupno je na području OBŽ djelovalo 6.838 obrta, što u odnosu na godinu ranije predstavlja povećanje od 700 obrta, odnosno 11%, a u odnosu na 2020. godinu povećanje od čak 2.046 obrta ili 42%. 
Naglašeni rast registracije novih obrta nastavlja se i u 2025. godini, tako da podaci Obrtnog registra pokazuju za kraj lipnja 2025. godine broj od 7.264 aktivna obrta, što u odnosu na isti period 2024. godine predstavlja povećanje od novih 758 obrta ili 11,65%, a što je veći  rast u odnosu na povećanje broja obrta u RH koje iznosi 9,8%. U strukturi vlasništva obrta i dalje je veći broj muškaraca, oko 64%, u odnosu na 36% žena, s trendom rasta, dok u razvrstavanju prema pretežitim djelatnostima u skladu s Nacionalnom klasifikacijom djelatnosti i dalje je najveći broj od preko 50% uslužnih obrta, od čega se 20,7% odnosi na obrte za savjetodavne, administrativne i slične usluge, 8% na računalne djelatnosti, 13% na kozmetičke i usluge uljepšavanja, zatim djelatnosti građevinarstva 13,4%, trgovina 9,6%, prijevoz 5%, ugostiteljstvo 4,7%, poljoprivreda 4,7%, prerađivačka industrija 9,8%, te u manjem opsegu ostale obrtničke djelatnosti.
[bookmark: _Toc208235351]3.9.3. 	Poljoprivreda i prehrambeno-prerađivačka industrija
U sektoru poljoprivrede izazove predstavlja usitnjena struktura poljoprivrednog zemljišta koja smanjuje razinu efikasnosti i tržišne konkurentnosti poljoprivrednih gospodarstava. Nositelje poljoprivrednih gospodarstava karakterizira negativna dobna i obrazovna struktura što predstavlja bitan usporavajući čimbenik razvoja. 
Izazov predstavlja i niska produktivnost rada u poljoprivredi kao i produktivnost proizvodnje po jedinici površine u RH koja je daleko ispod razine Europske unije te se ogleda u načinu korištenja poljoprivrednog zemljišta, gdje je vidljiva dominacija niskodohodovnih kultura. Bilježi se konstantan pad u sektoru stočarske proizvodnje te promjena u strukturi stočarskih farmi, odnosno smanjenje broja malih proizvođača važnih za stabilnost ruralnih područja.
Klimatske promjene jedan su od glavnih izazova za poljoprivredni sektor u budućnosti. Promjene u temperaturi, režimu padalina te sve ekstremniji vremenski uvjeti u temperaturnom i oborinskom smislu utječu na prinose usjeva i stočarsku proizvodnju, tj. na količine i vrijeme ostvarivanja prinosa u poljoprivrednoj proizvodnji. Osim klimatskih promjena, glavni izazov po pitanju smanjenja kvalitete tla predstavlja način poljoprivredne proizvodnje, a analize utvrđuju njegovu degradaciju uzrokovanu neprimjerenom poljoprivrednom praksom. Dodavanje vrijednosti u poljoprivrednoj proizvodnji u smislu korištenja otpada u poljoprivredi za razvoj novih proizvoda ili proizvodnju energije, u početnoj je fazi razvoja.
U prehrambeno-prerađivačkoj industriji izazov su slabo diversificirani pogoni, što negativno utječe na lance vrijednosti u sektoru proizvodnje i prerade hrane te potražnju na tržištu poljoprivrednih proizvoda. Smanjena heterogenost i konkurencija u preradi, odnosno dominacija nekoliko podsektora i tvrtki definitivno utječe na lance dodane vrijednosti te potražnju na tržištu poljoprivrednih proizvoda. Prostorna distribucija tvrtki u sektoru prehrambeno-prerađivačke industrije koncentrirana je na području urbane aglomeracije Osijek. Preljev gospodarske aktivnosti, tehnoloških i stručnih kapaciteta na druge natjecatelje u ovom sektoru te sektoru poljoprivredne proizvodnje u tome je kontekstu prostorno predisponiran i ograničen.
Izazov je uspostava javne poljoprivredno-prerađivačke infrastrukture koja do sada nije zauzela bitniju ulogu u podizanju vrijednosti poljoprivredne proizvodnje. S obzirom na smanjene mogućnosti kooperacije s prehrambeno-prerađivačkim sektorom, na lance vrijednosti može se utjecati i jačanjem javne infrastrukture koja je u ovom trenutku gotovo nepostojeća, uz tendenciju poboljšanja kroz sljedeće financijsko razdoblje.
Glavni problemi u uzgoju ribe su visoka novčana izdvajanja za razne vrste koncesija i naknada, dugogodišnji ciklus proizvodnje te pojava bolesti. Također velike štete nastaju od ribojednih ptica. Visoki troškovi poslovanja dovode do previsoke cijene što u konačnici otežava konkurentnost i plasman ribe kako na domaćem tako i na inozemnom tržištu, iako postoje povećani zahtjevi u domaćem turizmu i ugostiteljstvu. S obzirom na obujam lovišta, broj divljači te intenzitet lova utvrđeno je kako su najveći problemi s kojim se lovoovlaštenici susreću: šteta od divljači uzrokovana u prometu i poljoprivredi te nedovoljno razvijena lovna infrastruktura i infrastruktura za prihvat, skladištenje i pakiranje mesa divljači.
[bookmark: _Toc208235352]3.9.4.	Turizam
Razvitkom turizma, koji je prepoznat kao jedan od razvojnih ciljeva OBŽ, postiže se povećanje atraktivnosti OBŽ uz postizanje destinacijske prepoznatljivosti, očuvanje i promicanje vlastitog identiteta, poboljšanje kvalitete življenja stanovništva, povećanje raznolikosti turističke ponude kao i povećanje turističkih kapaciteta.
Zahvaljujući prirodnoj, kulturnoj i ekološkoj očuvanosti resursa, OBŽ ima ogroman potencijal za razvoj različitih oblika kontinentalnog turizma kao što su zdravstveni turizam (wellness), sportski turizam, eko turizam, lovni i ribolovni turizam, ruralni turizam, riječni turizam, turizam društvenih resursa, kulturni turizam, gastronomski turizam, turizam događaja (event tourism), vjerski turizam i dr., a koji sve snažnije dobiva potvrdu kroz porast turističke ponude destinacije, unaprjeđenje i porast turističkih kapaciteta i pružatelja turističkih usluga, porast dolazaka i noćenja domaćih i stranih turista, kao i kroz provedene projekte proteklih godina. Među najznačajnijima ističe se rekonstrukcija i obnova barokne osječke Tvrđe, koja kroz projekt financiran iz ITU mehanizma ne doprinosi samo očuvanju kulturne baštine, nego i stvaranju nove turističke atrakcije i prostora za razvoj kulturnog i kongresnog turizma. Ovaj projekt je u cijelosti usklađen s prioritetima Strategije razvoja turizma RH - aktiviranje neiskorištene kulturne infrastrukture u kontinentalnim regijama.
Poseban iskorak u održivom turizmu donio je Park prirode Kopački rit, koji je od 2022. godine unaprijedio posjetiteljsku infrastrukturu (novi vidikovci, digitalni vodiči, interpretacijski sadržaji). Time se potiče razvoj ekoturizma i jača međunarodna prepoznatljivost destinacije. Paralelno, razvijaju se i tematski putevi poput vinskih cesta koje su podignute na višu razinu putem brendiranja pod oznakom "Wine & Walk Baranja" i organizacije sve popularnijih manifestacija poput Urban Wine Festivala u Osijeku, HeadOnEast-a i slično, čime se destinacija snažno promovira na eno-gastro tržištu.
Velika pozornost posvećena je i cikloturizmu, jednom od strateških smjerova razvoja kontinentalnog turizma. OBŽ se uključila u međunarodnu mrežu EuroVelo 6 biciklističke rute, a u razdoblju 2021. - 2024. provedeni su projekti uređenja i signalizacije novih staza uz Dravu i Dunav, čime je regija dobila dodatni poticaj za kreiranje aktivnog turizma.
Jedan od problema turističkog sektora kontinentalne Hrvatske i dalje su nedostatna vlastita sredstva za turističke investicije, osobito kod ulaganja u hotelski smještaj te u kapacitete za kongresni turizam. Osim fondova Europske unije, javnim i privatnim dionicima stoje na raspolaganju bespovratna sredstva koja dodjeljuju Ministarstvo turizma i sporta te Hrvatska turistička zajednica. Njima se potiče unaprjeđenje kvalitete i diversifikacija turističkog proizvoda, stvaranje prepoznatljivog imidža hrvatskog kontinentalnog turizma te obogaćivanje ponude u predsezoni i posezoni, što je u skladu sa strateškim ciljevima produljenja sezone i održivog rasta.
U razdoblju od 2022. do 2025. turizam u OBŽ bilježio je kontinuirani i snažan rast, čime su postavljeni novi rekordi u turističkim dolascima i noćenjima iz godine u godinu. Nakon potpunog oporavka od pandemije 2022., kada je ostvaren povijesni porast noćenja (240.085) i dolazaka (112.183), 2023. donosi još jači uzlet sa 272.339 noćenja i 127.306 dolazaka (+13% u odnosu na 2022.), kao i značajan rast u ljetnoj "niskoj" sezoni, uz prevagu stranih gostiju. U 2024. godini ponovno je postavljen rekord s 285.682 noćenja i 141.360 dolazaka (+4,89% i +11,03% naspram prethodne godine), pri čemu domaći posjetitelji još uvijek čine većinu, ali udio stranaca kontinuirano raste, posebice iz Njemačke i Ujedinjenog Kraljevstva. Kulturne, eno-gastro i sportske manifestacije, kao i investicije u smještajne kapacitete te projekte poput cikloturističkih ruta i posjetiteljskih centara, dodatno su obogatili ponudu, dok su rekordni rujanski rezultati i proširenje manifestacija tijekom cijele godine ukazali na uspješno produljenje turističke sezone i očitu transformaciju OBŽ u konkurentnu kontinentalnu destinaciju Hrvatske.
Iz navedenih kretanja i projekata proizlazi kako osnovni ciljevi razvoja turizma u OBŽ u potpunosti prate nacionalne prioritete: postizanje ekonomske dobrobiti za stanovništvo kroz rast turističke potrošnje uz očuvanje prirode i okoliša, racionalno korištenje resursa te naglašenu održivost kao ključnu vrijednost. Samo integralni pristup korištenja prostorno-ekoloških, prometnih, kulturno-povijesnih i ljudskih resursa, uz koncept održivoga razvoja, pokazuje se adekvatnim modelom za dugoročno jačanje kontinentalnog turizma i jačanje prepoznatljivosti OBŽ u europskom turističkom prostoru.
[bookmark: _Toc208235353]3.9.5.	Informacijsko-komunikacijske tehnologije
Računalno programiranje, savjetovanje i djelatnosti povezane s njima, među najbrže rastućim su djelatnostima u RH i među ključnim segmentima razvoja europske i svjetske ekonomije, jer moderni trendovi vode prema većoj digitalizaciji i primjeni posebno IKT i programskih rješenja. U razdoblju 2020. - 2025. godine IKT sektor u OBŽ bilježi kontinuiran i ubrzan rast broja tvrtki i zaposlenih, uz rekordne stope rasta veće od 40% u pojedinim godinama, čime je IKT postao jedan od glavnih generatora gospodarskog rasta u regiji. 
U Osijeku je 2024. godine otvoren novi IT poslovni centar u okviru IT parka vrijedan 8,7 milijuna eura, a broj zaposlenih u IKT sektoru u gradu dosegnuo je oko 1.500 - što je značajno povećanje u odnosu na prethodne godine. Istovremeno, ukupni prihodi IKT sektora, kao i ukupni broj obrta i novih poduzeća u županiji, rastu iznad nacionalnog prosjeka - samo u 2024. godini broj novih obrta porastao je 11,2% na godišnjoj razini. 
Među najvažnijim izazovima za IKT poduzeća u OBŽ-u u 2025. izdvajaju se: i dalje prisutan nedostatak visokoobrazovanih stručnjaka i "odljev mozgova" u veće tehnološke centre ili inozemstvo, konkurencija naprednijih urbanih regija, izazovi privlačenja financiranja i investicija, ograničena razvijenost IKT infrastrukture u pojedinim dijelovima OBŽ te visoka ovisnost sektora o izvozu odnosno promjenama na međunarodnom tržištu. Najnoviji izazov je i sve veća razina korištenja AI tehnologija, čime se zamjenjuje dio postojeće radne snage i javlja potreba za njihovom prekvalifikacijom. Ista tehnologija predstavlja i priliku za domaći IKT sektor. Pristup fondovima, partnerska suradnja s fakultetima i razvoj napredne poslovne infrastrukture ostaju nužni za daljnje širenje i konkurentnost lokalnih tvrtki.
Značajnije poluge za razvoj sektora su Elektrotehnička i prometna škola Osijek, Fakultet elektrotehnike, računarstva i informacijskih tehnologija Osijek (FERIT), Fakultet primijenjene matematike i informatike i druge sastavnice UNIOS-a koji aktivno razvija i podupire razvoj novih tehnologija te njeguje suradnju s gospodarstvom i tvrtkama na ovom području. FERIT je nastavio s jačanjem strateškog partnerstva s industrijom kroz istraživačko-razvojne projekte, laboratorije otvorene za suradnju s gospodarstvom i povećan broj studijskih programa na engleskom jeziku, čime dodatno internacionalizira zajednicu. Uz to, uspostavljena je bliža suradnja između UNIOS-a i IT Parka, kroz projekte mentoriranja, studentskih praksi i zajedničkog istraživanja. 
Domaćoj IKT industriji također bi trebalo okrupnjavanje, kako bi se dosegla veličina koja je relevantna za veće poslove na europskoj razini. Tome bi mogli pomoći i poslovi u Hrvatskoj, na lokalnom tržištu, ali je potrebno dodatno razvijati digitalne kompetencije. Domaća IKT industrija u OBŽ još uvijek je fragmentirana, ali posljednjih godina raste svijest o potrebi okrupnjavanja i stvaranja snažnijih klastera kako bi se lokalne tvrtke bolje pozicionirale za veće međunarodne ugovore i projekte. Očekuje se da će upravo takva umrežavanja, zajedno s nastojanjima u smislu pametne specijalizacije, biti ključ daljnjeg ubrzanog razvoja sektora, povećanja digitalnih kompetencija i stvaranja potrebne kritične mase za natjecanje na globalnom tržištu.
[bookmark: _Toc208235354]3.9.6.	Radna snaga
Razvoj gospodarstva velikim dijelom ovisi i o ljudskim potencijalima s kojima raspolaže tržište, jer nove tehnologije zahtijevaju nova znanja i vještine. Sve zahtjevnije tržište rada zahtjeva fleksibilniju (brzu prilagodljivost promjenama na tržištu rada) i konkurentniju radnu snagu. Starenje stanovništva, nezainteresiranost za obrtnička i stručna zanimanja (posebno iz STEM područja) su dugogodišnji problemi s kojima se suočavaju ne samo Europska unija i RH, već i OBŽ. S jedne strane su nepopunjena slobodna radna mjesta, a s druge veliki broj nezaposlenih s neodgovarajućim znanjima i vještinama. Mikro i malim poduzetnicima izrazito je teško privući i zadržati radnu snagu, posebno iz IKT sektora, drvoprerađivačke i metaloprerađivačke industrije, proizvodnje strojeva, te građevinarstva. 
Stoga OBŽ provodi projekte poticanja zapošljavanja u suradnji sa sastavnicama UNIOS-a i ustanovama za obrazovanje. Cilj ovih projekata je brži pronalazak poslova dugotrajno nezaposlenih osoba te poboljšanja stanja na tržištu rada. 
	Prema podacima Hrvatskog zavoda za mirovinsko osiguranje, 31. svibnja 2025. godine na području OBŽ bilo je 97.652 zaposlenih, 212 (0,2%) zaposlenih više u odnosu na prethodni mjesec, te 2.846 (3%) zaposlenih više u odnosu na isti mjesec pošle godine. Prema podacima Hrvatskog zavoda za zapošljavanje, 31. svibnja 2025. godine na području OBŽ bilo je 10.787 nezaposlenih, 529 (4,7%) nezaposlenih manje u odnosu na prethodni mjesec, te 1.264 (10,5%) nezaposlenih manje u odnosu na isti mjesec 2024. godine. Krajem svibnja 2025. godine u Područnoj službi Osijek evidentirano je 6.255 nezaposlenih žena, s udjelom od 58,0 naspram 42,0% nezaposlenih muškaraca. Na kraju svibnja 2025. godine 49,1% nezaposlenih čekalo je na zaposlenje duže od godinu dana i njihov se udio u odnosu na prethodni mjesec povećao za 1,2 postotna boda, a u odnosu na prošlu godinu smanjio za 3 postotna boda.
[bookmark: _Toc77339582][bookmark: _Toc208235355]3.10.	Zaštita okoliša, prostorno uređenje i klimatske promjene
[bookmark: _Toc208235356][bookmark: _Hlk68852046]3.10.1.	Kvaliteta okoliša i izloženost ekološkim rizicima
Integralna procjena stanja okoliša u OBŽ temelji se na podacima o zraku, vodi, tlu, otpadu te emisijama i imisijama onečišćujućih tvari, uzimajući u obzir i utjecaj klimatskih promjena te korištenja prirodnih resursa. Prema podacima državne mreže za trajno praćenje kvalitete zraka za 2024. godinu, kvaliteta zraka na području županije ocijenjena je I. kategorijom, što znači da je zrak čist ili neznatno onečišćen. Unatoč povoljnoj ocjeni, potrebno je naglasiti kako promet, industrijske aktivnosti i poljoprivreda predstavljaju glavne izvore onečišćenja zraka, posebice emisije dušikovih oksida i lebdećih čestica PM10 i PM2,5 koje imaju značajan negativan utjecaj na ljudsko zdravlje. Upravo s ciljem očuvanja i poboljšanja kvalitete zraka u 2022. godine izrađen je Program zaštite zraka OBŽ, koji predviđa provedbu preventivnih i korektivnih mjera, a uspješnost njegove provedbe prati se kroz četverogodišnja izvješća. Posebno treba istaknuti da problematika neugodnih mirisa, iako nije usklađena na razini Europske unije, u RH se rješava kroz nacionalne propise koji uglavnom određuju ograničenja emisija i minimalne udaljenosti izvora od naseljenih područja. Na lokalnoj razini nužna je kontinuirana izrada i provedba planova održive mobilnosti u gradovima koji, uz sudioničke i evaluacijske principe, osiguravaju mobilnost stanovnika te poboljšavaju kvalitetu života. Paralelno se provode preventivne mjere očuvanja kvalitete zraka kroz planiranje zahvata u prostoru, praćenje i izvješćivanje, usklađivanje sa zakonodavstvom te jačanje institucionalnih i stručnih kapaciteta. S obzirom na činjenicu da se onečišćenja zraka prenose i izvan državnih granica, zaštita zraka zahtijeva i odgovarajuću međunarodnu suradnju.
Uz kvalitetu zraka, buka se ističe kao jedno od ozbiljnijih pitanja zaštite okoliša u urbanim sredinama. Dugotrajna izloženost visokim razinama buke može uzrokovati ozbiljne zdravstvene posljedice, a u Europskoj uniji se procjenjuje da je 20% stanovništva izloženo razinama koje štetno djeluju na zdravlje i kvalitetu života. Na području OBŽ najveći izvor buke povezan je s cestovnim prometom, što jasno potvrđuje strateška karta buke Grada Osijeka i pripadajući akcijski plan upravljanja bukom za razdoblje 2017. - 2023. godine. Provedbom mjera iz ovih planskih dokumenata nastoji se smanjiti utjecaj prometa na zdravlje stanovništva i osigurati usklađenost s Direktivom 2002/49/EZ koja na razini Europske unije uređuje procjenu i upravljanje bukom okoliša.
Treće značajno područje okolišnih opterećenja odnosi se na svjetlosno onečišćenje koje nastaje ponajprije zbog nepravilno postavljene javne rasvjete. Ova vrsta onečišćenja ima negativne učinke na okoliš, kao i na zdravlje ljudi i životinja. Za razliku od ostalih oblika, svjetlosno onečišćenje moguće je učinkovitije kontrolirati te ono ne ostavlja trajne posljedice u prostoru. U skladu s time, na području OBŽ potrebno je provesti modernizaciju sustava javne rasvjete zamjenom postojećih rasvjetnih tijela novom LED tehnologijom, čime bi se, uz ublažavanje negativnih utjecaja, ostvarila i značajna ušteda u potrošnji energije.
Ukupno gledano, OBŽ raspolaže relativno povoljnom kvalitetom zraka, no promet, buka i svjetlosno onečišćenje ostaju glavni izazovi za očuvanje okoliša i javnog zdravlja. Njihovo rješavanje zahtijeva kontinuiranu provedbu strateških i planskih dokumenata, jačanje institucionalnih i stručnih kapaciteta te suradnju na nacionalnoj i međunarodnoj razini s ciljem unaprjeđenja kvalitete života stanovnika i održivog razvoja prostora.
Na području OBŽ nalazi se ukupno 18 zaštićenih prirodnih područja, podijeljenih u 6 kategorija zaštite (posebni rezervat (2), park prirode (1), regionalni park (1), spomenik prirode (1), značajni krajobraz (1) i spomenik parkovne arhitekture (12). Javna ustanova Agencija za upravljanje zaštićenim prirodnim vrijednostima (JU AUZPV) na području OBŽ upravlja sa 16 zaštićenih prirodnih područja, podijeljenih u 5 kategorija zaštite (posebni rezervat - ornitološki (1), značajan krajobraz (1), spomenik prirode (1), regionalni park (1) i spomenik parkovne arhitekture (12). Javna ustanova Park prirode Kopački rit upravlja s preostala dva zaštićena prirodna područja: Park prirode - Kopački rit (1) i Posebni zoološki rezervat - Kopački rit (1).
Osim Zakonom zaštićenih područja na teritoriju OBŽ postoje i područja zaštićena unutar sustava europske ekološke mreže NATURA 2000 i UNESCO rezervata biosfere Mura-Drava-Dunav. Najveći dio površine zaštićenih prirodnih vrijednosti na području OBŽ zauzimaju Regionalni park - Mura-Drava i Park prirode "Kopački rit" unutar kojeg se nalazi posebni zoološki rezervat. Ukupna zaštićena područja čine oko 20,45% površine Županije. Jedno je od najvrjednijih područja za bioraznolikost u Hrvatskoj je Park prirode Kopački rit. Zbog iznimne prirodne vrijednosti uvršten je na Popis Ramsarskih područja te je na listi programa IBAs (Important Bird Areas). 
Kako bi unaprijedila sustava zaštite okoliša i održivog korištenja prirodnih dobara te jačanje otpornosti i ublažavanje klimatskih promjena, JU AUZPV na području OBŽ provodi aktivnosti i projekte koji imaju za cilj očuvanje i održivo upravljanje prirodnim resursima i zaštićenim dijelovima prirode. Najznačajnije aktivnosti i projekti su: uklanjanje i kontrola populacija prioritetnih invazivnih stranih vrsta, izrada planova upravljanja za spomenike parkovne arhitekture Perivoj kralja Tomislava i Park Petra Krešimira IV., nastavak revitalizacije Posebnog ornitološkog rezervata Podpanj i provedba aktivnosti iz projekta "ClimEmpower".
Radi točnog uvida u stanje i ukupnu količinu zelenih površina u OBŽ potrebno je izvršiti snimanje geodetskih točaka (položaja svog drveća, grmlja, ostalog raslinja, zelenih površina i komunalne opreme). Veliki potencijali zelenih površina mogu se ostvariti očuvanjem i obnovom otvorenih zelenih površina (urbani vrtovi) na održiv način kao doprinos lokalnoj samoodrživosti  (razvoju turizma) i smanjenju ukupnog i individualnog ekološkog otiska. Potrebno je što više promovirati vrijednosti zaštićenih područja i uspostaviti edukativno-prezentacijske usluge zaštićenih područja u suradnji s turističkim zajednicama.
Vodonosnici unutar OBŽ pripadaju u kategorije od vrlo niske do povišene ranjivosti. Veliku opasnost od onečišćenja podzemnih i površinskih voda predstavljaju poljoprivredna proizvodnja, nekontrolirano ispuštanje otpadnih voda iz kućanstava i pojedinih gospodarskih zona bez priključka na sustav javne odvodnje (ruralna područja) i ispiranje zamašćenog sloja u površinske vode s cestovne i željezničke infrastrukture ili izlijevanja nepročišćenih otpadnih voda iz uređaja za pročišćavanje otpadnih voda te neuređena odlagališta otpada.
[bookmark: _Hlk68853424]U smislu zaštite tla, potrebno je razvijati ekološku proizvodnju hrane uvažavajući načela održivog gospodarenja i zaštite tla. Potrebno je uspostaviti informacijski sustav zaštite tla te inventarizaciju podataka o tlu i zemljištu.
Na području OBŽ nalaze se četiri istražna prostora ugljikovodika i osam eksploatacijskih polja ugljikovodika, čije istraživanje i eksploatacija ugljikovodika ovise o opredjeljenjima RH i odlukama poduzeća koja se bave tom djelatnošću, no moguće je očekivati izvođenje dodatnih naftno-rudarskih radova koji podrazumijevaju izradu novih razradnih bušotina i izvođenje naftno-rudarskih radova u kanalu bušotine u svrhu održavanja količine eksploatacije ugljikovodika u narednom razdoblju. 
[bookmark: _Toc208235357]3.10.2. 	Klimatske promjene
Klimatske promjene imaju različite posljedice na društvo, uglavnom takve da povećavaju njegovu ranjivost, pri čemu su posljedice globalne, a mjere prilagodbe uglavnom lokalne. Stupanj ranjivosti RH, što uključuje OBŽ, moguće je ocijeniti već podatkom da je udio poljoprivrede i turizma u ukupnom BDP-u u 2018. godini iznosio 25%. Najvažnije su posljedice klimatskih promjena povećanje prosječnih temperatura zraka i jačanje sunčeva zračenja, smanjenje količina i promjene rasporeda oborina te pojava klimatskih ekstrema (toplinski valovi, suše, poplave, oluje). 
Iznimna ranjivost gospodarstva na utjecaje klimatskih promjena može se negativno odraziti i na ukupni društveni razvoj, posebice na ranjive skupine. Stoga je važno započeti na vrijeme prilagodbu klimatskim promjenama, jer danas poduzete mjere prilagodbe klimatskim promjenama smanjuju trošak saniranja šteta u budućnosti. Pritom su naročito važne inovativne mjere koje doprinose jačanju otpornosti na klimatske promjene i doprinose smanjenju emisija stakleničkih plinova (engl. adaptation-mitigation co-benefits).
Pregled pritiska klimatskih promjena i s njima povezani potencijalni utjecaji te stupanj ranjivosti na području OBŽ prikazani su u Programu ublažavanja klimatskih promjena, prilagodbe klimatskim promjenama i zaštite ozonskog sloja Osječko-baranjske županije iz 2022. godine, a temeljem analiza koncipirane su mjere prilagodbe klimatskim promjenama kao i mjere ublažavanja klimatskih promjena u području vodnih resursa, poljoprivrede, ribarstva i akvakulture, šumarstva, bioraznolikosti, energetike, turizma i zdravlja, zatim međusektorske mjere koje se odnose na prostorno planiranje i uređenje, upravljanje rizicima od katastrofa te opće mjere, što je u skladu sa Strategijom prilagodbe klimatskim promjenama u Republici Hrvatskoj za razdoblje do 2040. godine s pogledom na 2070. godinu. U skladu sa Strategijom niskougljičnog razvoja Republike Hrvatske do 2030. s pogledom na 2050. godinu, Program predviđa mjere ublažavanja za sektore poljoprivrede, energetike, prometa, industrijskih procesa i uporabe proizvoda, otpada, korištenja zemljišta, prenamjene zemljišta i šumarstva (LULUCF) i povezane aktivnosti te međusektorske mjere.
Šumarstvo je sektor gospodarstva koji pridonosi smanjenju ukupnih emisija stakleničkih plinova odnosno šume imaju višefunkcionalnu ulogu - služe u okolišne, gospodarske i društvene svrhe. Prakse održivog gospodarenja šumama ključne su za očuvanje bioraznolikosti i borbu protiv klimatskih promjena. S obzirom da se ugljikov dioksid ugrađuje u biomasu, šumsko zemljište je najznačajniji "ponor" stakleničkih plinova. U 2020. godini šume su apsorbirale skoro četvrtinu antropogenih emisija stakleničkih plinova te je uklanjanje (ponor) CO2 u šumskom zemljištu iznosio 23,5% antropogene emisije stakleničkih plinova u Hrvatskoj. Na području OBŽ radi praćenja oštećenosti šuma uzrokovanog zračnim onečišćenjem provodi se stalni monitoring osutosti krošanja sukladno propisima. 
Riječni sustav i močvarna staništa u OBŽ ranjivi su i zbog velikog utjecaja prekograničnih i međugraničnih vodotoka. Ugrožena je bioraznolikost panonske biogeografske regije, pri čemu su posebno opasni hidrotehnički zahvati koji mijenjaju prirodne ekosustave, pretjerana sječa šuma, otpadne tvari iz poljoprivrede, šumarstva i prometa, komunalni otpad, prestanak tradicijske poljoprivrede i izgradnja. Na području aridne panonske regije posebno su zbog isušivanja i dezertifikacije ugrožena staništa rijeka s muljevitim obalama (Drava, Dunav), panonske slane stepe, slane močvare i plitka zaslanjena jezera, brojni subpanonski i panonski travnjaci na području Baranje te vrste cretova i periodičkih lokvi. Uz to, dugotrajnija suša izravno utječe na dostupnost slatke vode i mogućnost uzgoja slatkovodnih vrsta riba. 
U OBŽ je za klimatske promjene ključan sektor poljoprivrede, koji je istovremeno i uzročnik i žrtva te će pretrpjeti najveće štete od posljedica. Naime, izrazita je ranjivost poljoprivrednog sektora u OBŽ, a očekuje se smanjenje prinosa i produktivnosti stoke. I šume su prirodni resurs od posebnog značaja gdje se očekuju smanjenje produktivnosti nekih šumskih ekosustava, povećana vjerojatnost pojave požara i pojave ekstremnih vremenskih utjecaja, promjena ekosustava itd. Ugrožen je i sektor energetike, uz očekivano smanjenje proizvodnje u hidro i termoelektranama, povećanu potrošnju energije i oštećenja postrojenja i infrastrukture zbog ekstremnih vremenskih prilika. Iako turizam nije temeljna grana gospodarstva u OBŽ, također se očekuju negativni učinci klimatskih promjena. Očekuje se i utjecaj na zdravlje u vidu povećane smrtnosti i pogoršanja simptoma određenih bolesti. OBŽ (kao i većina RH) pritom nije dosegnula potrebnu razinu upravljanja rizicima, posebno zbog nedostatnih stručnih kapaciteta u razumijevanju klimatskih promjena, što uzrokuje neučinkovito planiranje i upravljanje prilagodbom. Prevelika izgrađenost može rezultirati nedovoljnim upojnim površinama što u kombinaciji sa nedostatnim kapacitetom sustava odvodnje dovodi do tzv. urbanih poplava.
Problem emisija stakleničkih plinova i globalnog zatopljenja uzrokuje potrebu za odabirom odgovarajućih mjera niskougljičnog razvoja. Sve je više dokaza da je RH pod utjecajima klimatskih promjena i da već trpi velike štete od ekstremnih vremenskih nepogoda. Može se očekivati da će temperatura zraka u Hrvatskoj porasti za 1,3-1,5 °C do 2040., a za 2,2-2,5 °C do 2070. godine, što posljedično utječe na niz klimatskih parametara. Pozitivno je da se ukupna emisija stakleničkih plinova u RH, isključujući ponore, u 2018. godini smanjila za 25% u odnosu na emisiju u 1990. godinu.
Najveći doprinos emisiji stakleničkih plinova godinama ima sektor energetike s više od 2/3 emisija, zatim poljoprivreda, industrijski procesi i uporaba proizvoda s više od 10% svaki te sektor otpada s 8,6%. Može se očekivati da doprinos OBŽ ugrubo prati navedene omjere, uz nešto značajniji doprinos sektora poljoprivrede. Temeljni cilj RH smanjenje je emisija za najmanje 40% u odnosu na 1990. godinu (43% u energetskom, kemijskom i metaloprerađivačkom sektoru i industriji mineralnih proizvoda te 30% u ostalim sektorima u odnosu na 2005. godinu). 
Akcijskim planom energetske učinkovitosti Osječko-baranjske županije za razdoblje od 2022. - 2024. godine OBŽ je provodila aktivnu energetsku politiku u pogledu povećanja energetske učinkovitosti, unaprjeđenja energetskih sustava, jačanja energetske neovisnosti i rasta udjela obnovljivih izvora energije. Kada je riječ o prometu i smanjenju emisija stakleničkih plinova, nužno je istaknuti važnost čišćeg transporta, odnosno energetske učinkovitosti u prometu i poticanja uporabe učinkovitijih vozila (koja u većoj mjeri upotrebljavaju obnovljive izvore energije, imaju smanjene emisije CO2 ili su električna vozila). 
Pozitivne posljedice klimatskih promjena mogu se iskoristiti na način da se prepoznaju prilike za osiguravanje održivog razvoja i pokretanje gospodarskog rasta čistim energetskim sustavima koji koriste obnovljive izvore energije, u koje se ubrajaju sunčeva energija, energija vode, geotermalna energija i energija iz biomase. Zato treba raditi na podizanju razine svijesti o važnosti prilagodbe klimatskim promjenama i okupljanju i jačanju kapaciteta javnih službi za provedbu zajedničkih akcija te provoditi aktivne mjere smanjenja ranjivosti i jačanja otpornosti društvenih i prirodnih sustava na negativne utjecaje klimatskih promjena na području OBŽ. Klimatske promjene povećavaju prostornu rasprostranjenost prijenosnika bolesti (primjerice komaraca) i pogodno djeluju na razvoj patogena izvan područja koja se obično prepoznaju kao kontaminirana te povećavaju stvaranje peludi i produljuju sezonu peludi, čime dovode do povećanja alergijskih bolesti, što je slučaj na području OBŽ.
[bookmark: _Toc208235358]3.10.3. 	Kvaliteta života
[bookmark: _Hlk69974275]Sustav vodoopskrbe suočava se s brojnim izazovima koji uključuju obnovu i izgradnju novih distribucijskih mreža, povećanje priključenosti stanovništva, smanjenje gubitaka te povećanje pouzdanosti i učinkovitosti. Situacija u odvodnji i pročišćavanju otpadnih voda trenutno zaostaje u odnosu na sektor vodoopskrbe, što dodatno naglašava potrebu ulaganja u taj segment komunalne infrastrukture.
[bookmark: _Hlk68853534]Glavni izazov za povećanje učinkovitosti cjelokupnog toplinskog sustava odnosi se na modernizaciju korištenjem obnovljivih izvora u proizvodnji toplinske energije, smanjenjem gubitaka i poboljšanjem učinkovitosti u distribuciji primjenom niskotemperaturnih toplinskih mreža. Što se obnovljivih izvora energije tiče, 11 lokacija u OBŽ su potencijalne za proizvodnju geotermalne vode iz geotermalnih vodonosnika koje se mogu koristiti u toplinarstvu, zatim sedam lokacija s temperaturama između 100°C i 120°C zadovoljavajućeg protoka koje bi se mogle koristiti za proizvodnju električne energije putem modularnih elektrana te tri lokacije na kojima bi se struja mogla proizvoditi putem velikih geotermalnih elektrana.
[bookmark: _Hlk208409434]U području gospodarenja otpadom, ključno je osigurati odgovarajuću infrastrukturu na razini jedinica lokalne samouprave kako bi se poticalo odvojeno prikupljanje različitih vrsta otpada poput papira, plastike, stakla, metala, biootpada i glomaznog otpada. Odvojeno prikupljanje omogućava recikliranje i ponovnu upotrebu, no istovremeno gospodarenje otpadom ostaje izvor emisije stakleničkih plinova. Metan, koji nastaje u tijelima odlagališta, posebno je štetan jer ima višestruko veći učinak na globalno zatopljenje od ugljikovog dioksida. Zato moderna odlagališta uvode sustave za otplinjavanje i spaljivanje plinova, a takvi se sustavi rade i u sklopu sanacije odlagališta kako bi se smanjile emisije stakleničkih plinova.
Na području OBŽ uspostavljen je organiziran sustav gospodarenja otpadom, s obuhvatom stanovništva od 99,96% prema podacima za 2021. godinu. Infrastruktura poput zelenih otoka i reciklažnih dvorišta omogućila je da stopa odvojenog sakupljanja u 2024. dosegne 41,4%. Trenutno je aktivno sedam odlagališta neopasnog otpada, no miješani komunalni otpad prikupljen na području OBŽ odlaže se bez prethodne obrade otpada. Samo na odlagalištu Lončarica Velika u Osijeku se provodi prethodna obrada glomaznog otpada mobilnim uređajem. U 2024. godini na području županije odloženo je 36.577 tona biorazgradivog otpada, a troškovi zatvaranja i sanacije aktivnih odlagališta procijenjeni su na 20,7 milijuna eura.
Kako bi se osigurao prijelaz na moderniji sustav, Fond za zaštitu okoliša i energetsku učinkovitost sufinancira sanaciju i povećanje kapaciteta postojećih odlagališta do uspostave Regionalnog centra za gospodarenje otpadom Orlovnjak (RCGO Orlovnjak). Planirani centar s postrojenjem za recikliranje i oporabu (RRF) ključan je za OBŽ i Vukovarsko-srijemsku županiju (VSŽ). RRF postrojenje obuhvaća mehaničku obradu miješanog komunalnog otpada, odvojeno sakupljenih suhih reciklata, glomaznog i ostatnog otpada, te biološku obradu organske frakcije iz miješanog komunalnog otpada i odvojeno sakupljenog biootpada. Kroz obradu i razvrstavanje otpada u Centru, materijali poput plastike, metala i papira mogu se odvojiti i reciklirati, čime se smanjuje potreba za novim sirovinama. Također, u sklopu RCGO Orlovnjak nalazi se i kogeneracijsko bioplinsko postrojenje u koje se uvodi bioplin nastao procesima biološke obrade, s ciljem proizvodnje električne energije i topline.  Iz navedenoga proizlazi da RCGO Orlovnjak značajno doprinosi kružnoj ekonomiji, omogućujući povećanje recikliranja i ponovne upotrebe otpada. Cilj izgradnje RCGO-a jest uspostava cjelovitog i održivog sustava gospodarenja otpadom na području obje županije, u skladu s nacionalnim Planom gospodarenja otpadom 2023. - 2028. i Strategijom niskougljičnog razvoja Republike Hrvatske do 2030. s pogledom na 2050. godinu. Radi provedbe projekta, osnovano je društvo EKOS d.o.o., u vlasništvu OBŽ (63%) i VSŽ (37%). OBŽ je dodatno donijela i vlastiti Plan gospodarenja otpadom Osječko-baranjske županije, koji sadrži organizacijske smjernice i mjere za daljnje unaprjeđenje sustava, te naglasak na edukaciju građana o smanjenju nastanka otpada i odvajanju korisnih sirovina. Kontinuirana ulaganja u izobrazbu i infrastrukturni razvoj ostaju ključni kako bi se sustav prilagodio ciljevima zaštite okoliša i smanjenja emisija stakleničkih plinova.
Glavni izazovi u cestovnom prometu i prometnoj infrastrukturi odnose se na lošu prometnu povezanost na lokalnoj i regionalnoj razini kao posljedica županijskih i lokalnih cesta bez ili s neprilagođenim suvremenim kolnikom. Glavni uzrok usporenog rješavanja spomenutih problema nedostatna su financijska sredstva namijenjena županijskim i lokalnim cestama. Što se javnog prijevoza tiče, prisutna je značajna razlika u povezanosti između urbanih i ruralnih područja, odnosno udaljena područja karakterizira nedostatan broj i učestalost javnog prijevoza. Problemi u javnom prijevozu su zastarjeli autobusni i tramvajski vozni park, nekvalitetno izrađena autobusna okretišta, neprilagođena horizontalna i vertikalna signalizacija, nedostatak kolničkih traka rezerviranih samo za vozila javnog gradskog prijevoza te nedovoljan broj izgrađenih ugibališta, stajališta za vozila javnog gradskog prijevoza, kao i nedovoljan broj nadstrešnica s info-panoima za korisnike. Prometni sustav za osobe s invaliditetom je u razvojnoj fazi, dosta je neujednačen te ga je potrebno dalje razvijati.
Biciklistička infrastruktura doživjela je značajna ulaganja u posljednjem desetljeću, kroz realizaciju modernih projekata i širenje mreže biciklističkih staza, osobito na području Osijeka, Ernestinova, Vuke i Tenje, gdje je u tijeku ili dovršena izgradnja više od 10 kilometara novih biciklističko-pješačkih staza. Investicije ukupne vrijednosti preko 8 milijuna eura u posljednjem desetljeću omogućile su izgradnju više od 40 kilometara staza, povezivanje naselja te poticanje cikloturizma, pri čemu je sve više JLS-ova uključeno u integrirane projekte mobilnosti i održive urbane mobilnosti, npr. izgradnja biciklističkog mosta preko Vuke, povezivanje područja s velikim turističkim potencijalom Baranje i EuroVelo ruta i izgradnja biciklističke infrastrukture na području Bilja s odmorištima i servisnim stanicama za bicikliste. Lokalni strateški dokumenti predviđaju daljnje širenje i dovršetak biciklističke mreže do 2026. godine, a ciljani projekti nastavljaju podizati sigurnost u prometu i kvalitetu života stanovnika, dok se dodatna infrastruktura razvija kao ključni poticaj za turizam i rekreaciju. Promocija biciklizma u posljednjih nekoliko godina događa se aktivno posebno u sektoru turizma, a relativno brz razvoj cikloturizma u regiji dobro je polazište za razvoj biciklizma kao vida mobilnosti i prometa.
Stanje željezničkog prometa i infrastrukture u OBŽ obilježeno je nizom modernizacijskih projekata, među kojima se ističe nedavna obnova zgrade osječkog kolodvora, vrijedna oko 4 milijuna eura. Paralelno s time završena je i izgradnja pothodnika Laslovo-Korođ te je modernizirano devet željezničko-cestovnih prijelaza u OBŽ, uz plan za dodatnu obnovu još 11 prijelaza u doglednoj budućnosti. Usklađeno s ulaskom Hrvatske u Schengenski prostor priprema se projekt prilagodbe kolodvora u Erdutu, dok su na razini države aktivni infrastrukturni projekti ukupne vrijednosti 1,5 milijardi eura, s najavama novih ulaganja do 2032. godine u obnovu ključnih koridora, poput Osijek-Virovitica-Zagreb te Slovenija-Tovarnik. Na nekim dionicama zbog radova promet se odvija zamjenskim autobusima, primjerice od ožujka 2025. tijekom modernizacije pruga prema Zagrebu. Lokalni strateški planovi, poput urbanističkog uređenja Osijeka, nastoje još bolje integrirati prugu u prometni sustav grada, stvarajući prostorne uvjete za kvalitetniju dostupnost i razvijanje mreže. Sve veće investicije i projektne aktivnosti potvrđuju da OBŽ ulazi u novo razdoblje poboljšanja željezničkog prometa, s naglaskom na sigurnost, udobnost te veću protočnost na svim ključnim koridorima. 
Riječni promet u OBŽ ima strateški značaj zahvaljujući povoljnom položaju na rijekama Dunav i Drava te statusu Luke Osijek kao regionalnog logističkog središta, a stanje infrastrukture obilježeno je intenzivnim ulaganjima u obnovu, rekonstrukciju i proširenje lučkog bazena, pri čemu je najnoviji projekt izgradnja i infrastrukturno uređenje južne obale vrijednosti 101,9 milijuna eura. Osuvremenjivanje luke omogućuje brže pretovarne kapacitete, bolju pristupačnost kontejnerskim i putničkim terminalima te veći interes privatnih i javnih investitora za nove logističke i industrijske zone uz plovni put. Osigurane su dodatne mjere obrane od poplava i obnavljaju se obalne građevine kako bi se rasteretili vodni režimi Drave i Dunava, dok se sustavno radi na integraciji riječnog prometa u širu prometnu mrežu regije, uključujući digitalizaciju procesa lučkog poslovanja i projektnu pripremu za daljnje EU investicije. Upravo aktivacija i modernizacija logističkih zona te planirani završetak najvažnijih infrastrukturnih zahvata kreiraju uvjete za dugoročan rast teretnog i turističkog riječnog prometa, dok je ključna orijentacija usmjerena na sinergiju s cestovnim i željezničkim transportom radi efikasne multimodalnosti i održivog gospodarskog razvoja županije.
Zračni promet i infrastruktura u OBŽ doživljavaju znatan napredak zahvaljujući projektima modernizacije Zračne luke Osijek, koja je tijekom 2023. i 2024. godine započela izgradnju novog putničkog terminala vrijednog oko 11,3 milijuna eura, a radovi obuhvaćaju funkcionalno i energetski obnovljenu putničku zgradu, prilagodbu Schengenskim pravilima, rekonstrukciju pročelja i izradu nadstrešnice. Time se povećava sigurnost i kvaliteta usluga, a kapaciteti prilagođavaju rastućem broju domaćih i međunarodnih linija, dok se broj operacija i putnika kontinuirano povećava. Zračna luka Osijek potvrđuje regionalnu važnost i strateški potencijal kroz potpore iz županijskih i državnih izvora, što omogućuje planirani rast, nove investicije i jačanje prometne povezanosti istoka Hrvatske. Tako OBŽ kroz multidisciplinarni pristup i infrastrukturni razvoj stvara uvjete za širenje ponude, integraciju s europskim prometnim tokovima te dugoročno jačanje svojeg logističkog i gospodarskog centra.
Izgradnjom i modernizacijom zračne luke, dogradnjom i modernizacijom riječne luke te izgradnjom novog željezničkog ranžirnog kolodvora i novog kolosijeka prema zračnoj luci stvaraju se pretpostavke za širenje ponude, integraciju OBŽ s europskim prometnim tokovima te dugoročno jačanje svojeg logističkog i gospodarskog centra kroz razvoj integralnog transporta.
Napušteni poslovni i stambeni objekti predstavljaju gospodarski te prostorni i sigurnosni izazov. Od ukupno 42 JLS-a, 20 JLS-ova (6 gradova i 14 općina) očitovalo se o postojanju brownfield područja, od kojih su prijavljeni podatci za sveukupno 33 brownfield područja. Mogućnost prenamjene najčešće otežavaju neriješeni imovinsko-pravni odnosi i/ili opterećenost režimom zaštite kulturne baštine. Isto tako, zbog demografskih kretanja puno je praznih i zapuštenih kuća koje zbog neodržavanja predstavljaju opasnost prolaznicima. Nužno je poboljšati karakter dijela građevinskog područja naselja i urbane mreže javnih sadržaja na površinama devastiranima nezakonitim građenjem i na druge načine, praćenje učinkovitosti provedbe procesa urbane preobrazbe, kao i informiranje zainteresiranih ulagača o mogućim lokacijama za građenje.
Uravnotežen razvoj širokopojasne infrastrukture na području cijele države, pa tako i na području OBŽ omogućava široku uporabu IKT tehnologija među stanovništvom i bržu tranziciju prema informacijskom društvu i gospodarstvu temeljenom na znanju kako bi se dosegle razine dostupnosti i korištenja iskazane u ciljevima Digitalne agende za Europu.
U tijeku je digitalna transformacija prostornih planova stare generacije u planove nove generacije kroz ISPU module ePlanovi i ePlanovi editor. Osim prostornih planova lokalne razine transformirat će se i Prostorni plan Osječko-baranjske županije. Digitalizirani prostorni planovi povezani s drugim modulima ISPU-a omogućuje ubrzanje drugih postupaka (izdavanje dozvola, procjena nekretnina i dr.) što dovodi do unaprjeđenja pružanja elektroničkih javnih usluga te stvaranju preduvjeta za učinkovito i olakšano korištenje, zaštitu i upravljanje prostorom, doprinosi društvenom, gospodarskom i okolišnom razvoju, kao i racionalnom korištenju prirodnih i kulturnih dobara.
[bookmark: _Toc208235359]3.11.	Institucionalni kontekst i ključni izazovi budućeg razvoja
Ključnu ulogu u upravljanju razvojem u OBŽ imaju županijska upravna tijela[footnoteRef:1], upravna tijela sedam gradova i 35 općina, akreditirani regionalni koordinator - Javna ustanova Županijska razvojna agencija Osječko-baranjske županije, sedam lokalnih razvojnih agencija, lokalne akcijske grupe (četiri LAG-a i jedna lokalna akcijska grupa u ribarstvu), institucije javnog sektora, gospodarski subjekti i OCD, Partnersko vijeće Osječko-baranjske županije i ostali nositelji razvoja. [1:  Prikaz organizacijske strukture OBŽ nalazi se u Prilogu 2. Organizacijska struktura tijela OBŽ] 

	Prema podacima iz 2021. godine, OBŽ je druga najveća županija po broju jedinica lokalne samouprave i četvrta po broju stanovnika, s gustoćom naseljenosti od 62,1 stanovnika po km2. Zbog toga izazov predstavlja uspostava stalnijih modusa koordinacije i suradnje kako bi se osigurao ravnomjeran razvoj. Institucije i organizacije s područja OBŽ ostvaruju suradnju i sa svim tijelima na nacionalnoj razini. Pri tome su modeli suradnje OBŽ na nacionalnoj razini sljedeći: koordinacija župana i MRRFEU te koordinacija kroz regionalnog koordinatora, Hrvatska zajednica županija, koordinacija na razini NUTS 2 Panonska Hrvatska i članstvo u radnim skupinama tijela središnje državne uprave.
Kada je riječ o financijskim kapacitetima dionika razvoja OBŽ, najveću ulogu igraju proračuni OBŽ, gradova i općina te predstavljaju veliki institucionalni izazov. Prema nizu pokazatelja stupanj fiskalne decentralizacije RH je među najnižima u Europi, što je nespojivo s ulogom JLP(R)S kao koordinatora i stimulatora lokalnog i regionalnog razvoja te pokazuje nedostatnu fiskalnu autonomiju. EU sredstva predstavljaju značajnu financijsku nadopunu proračuna te dionici s područja OBŽ trebaju podići svoj apsorpcijski kapacitet. Naime, urbani centri i općine s uspostavljenim razvojnim institucijama (ukupno 9 JLS) pokazuju viši stupanj spremnosti za pripremu i provedbu EU projekata. Preostale općine i gradovi trebaju pomoć vanjskih konzultanata, razvojnih agencija i Javne ustanove Županijska razvojna agencija Osječko-baranjske županije, kao i dodatno educiranje i jačanje kapaciteta vlastitih zaposlenika. Potrebno je jačati i poslovni sektor u privlačenju sredstava, odnosno osigurati dostatne kapacitete poduzetničkih potpornih institucija.

[bookmark: _Toc208235360]4.	PRIORITETNA PODRUČJA DJELOVANJA U NADLEŽNOSTI OSJEČKO-BARANJSKE ŽUPANIJE S OBRAZLOŽENJEM ODABIRA
U nastavku su obrazložena prioritetna područja javnih politika po pojedinom posebnom cilju (PC) iz Plana razvoja Osječko-baranjske županije za razdoblje do 2027. godine.
[bookmark: _Toc208235361]4.1.	PC 1. Podrška demografskoj revitalizaciji i osnaživanje obitelji
Negativni demografski trendovi kojima je pogođena OBŽ veliki su izazov i poticaj za nove mjere kojima bi se osigurala dostojna kvaliteta života za sve obitelji. Razvoj gospodarstva i kvaliteta života predstavljaju osnovu za zadržavanje i privlačenje novog stanovništva, a s druge strane, demografski oporavak značajan je preduvjet gospodarskog rasta. Potrebna je provedba različitih mjera i aktivnosti s ciljem povećanja kvalitete života kako bi se ublažili negativni demografski trendovi, izgradilo poticajno okruženje za mlade i obitelji te zadržalo postojeće i privuklo novo stanovništvo u OBŽ. Kako bi se ispunio postavljeni cilj, prioritet je provoditi poticajne mjere za povećanje nataliteta, poticati stambeno zbrinjavanje kroz sufinanciranje kupovine nekretnine i omogućiti najam stanova u javnom vlasništvu, kao i povećati dostupnost i kvalitetu javnih usluga i društvene infrastrukture (posebno mreže predškolskih ustanova) koje utječu na kvalitetu individualnog i društvenog života.
Učinkovitim oblikovanjem novih politika usmjerenih na poboljšanje položaja obitelji, djece i mladih te na prilagodbu tokovima migracija potaknut će se ostanak i privući potencijalno novo stanovništvo u OBŽ, bilo u urbana, bilo u ruralna područja. Veće uključivanje žena na tržište rada i poticanje njihovog obrazovanja i poslovnih ambicija, uz osiguravanje adekvatne skrbi za djecu, dovelo bi do povećanja zaposlenosti i gospodarskog rasta i rezultirao boljim položajem obitelji. Time se postavljaju mnogo čvršći temelji za poticanje mladih na osnivanje obitelji i ostajanje ili doseljavanje u na područje OBŽ.
[bookmark: _Toc208235362]4.2. 	PC 2. Razvoj i unaprjeđenje sustava zdravstva i socijalne skrbi
Iako su gospodarski razvoj i aktivan poslovni sektor nužni za ostvarenje dugoročnog prosperiteta OBŽ, nisu jedini preduvjeti za kvalitetu života i uspješnost zajednice. Zdravstvena zaštita i briga o zdravlju, sigurnosna mreža i podrška ranjivim društvenim skupinama ili osobama izloženim riziku od siromaštva među najvažnijim su značajkama solidarnog i prosperitetnog društva. U tom smislu je na području OBŽ prioritet unaprjeđenje mreže i povećanje dostupnosti zdravstvenih i socijalnih usluga, smanjivanje siromaštva i socijalne isključenosti, kao i rješavanje specifičnih javnozdravstvenih problema, poput borbe protiv komaraca kao prenositelja bolesti.
Kod zdravstvene skrbi ključan je prioritet umanjivanje neujednačene dostupnosti zdravstvene zaštite odnosno povećanje dostupnosti zdravstvenih usluga, pogotovo u ruralnim područjima, ali i osiguravanje najmodernijih zdravstvenih usluga izgradnjom novog KBC Osijek. Širenjem i obnovom infrastrukturnih kapaciteta te modernizacijom potrebne opreme pomoglo bi u otvaranju novih radnih mjesta i povećalo dostupnost zdravstvene zaštite. Osim toga, potrebno je podizati svijest o prevenciji i ranom otkrivanju bolesti, uz razvoj niza programa povezanih sa sustavom zdravstvene zaštite. Sve starije stanovništvo povećava potrebu za razvojem sustava palijativne skrbi i sustava zdravstvene njege u kući, ali i novih smještajnih kapaciteta, kako bi se skrb za starije i nemoćne održavala na visokoj razini. Zbog slabo razvijene svijesti građana o važnosti prevencije, ranog otkivanja i liječenja bolesti potrebno je potaknuti stanovništvo na aktivan pristup brizi o vlastitom zdravlju i promicanju zdravog načina života te poticati razvoj sustava preventivne zdravstvene zaštite. Potrebno je raditi na destigmatizaciji psihičkih poteškoća te jačati mrežu institucionalnih i izvaninstitucionalnih dionika, program i infrastrukturu za brigu o mentalnom zdravlju.
Prioritet je i rješavanje problema odlaska zdravstvenih djelatnika na bolje plaćena radna mjesta izvan OBŽ i RH, kao i zadržavanje i unaprjeđenje specijalističkih postupaka radi razvoja dijagnostičkih i terapijskih metoda, uz što je vezana potreba za otvaranjem novih studija u području biomedicinskih znanosti. Kao zaseban javnozdravstveni problem u OBŽ javlja se pitanje komaraca kao prijenosnika zaraznih bolesti koji utječu na kvalitetu života u ljetnim mjesecima. U tom smislu, potrebno je  osigurati organizirana, cjelovita  i sustavna rješenja za njihovo suzbijanje, osigurati kontinuitet u financiranju i provedbi pravovremenih mjera za suzbijanje komaraca te uspostaviti cjelokupni integrirani sustav kontrole komaraca uključujući i suvremene načine upravljanja komarcima (fizički, biološki, kemijski i edukacijski postupci), birajući pritom ekološki sigurne mogućnosti.
Zbog sve većeg pritiska na sustav socijalne skrbi potrebno je unaprijediti pružanje, pristupačnost i dostupnost svih socijalnih usluga, s posebnim naglaskom na ruralna područja te razviti kapacitete i infrastrukturu svih pružatelja.
 S ciljem povećanja efikasnosti nužno je uvesti sustav praćenja pokrivenosti i potreba za socijalnim uslugama te umrežiti dionike u sustavu socijalne skrbi s ostalim sektorima (obrazovanje, zdravstvo, pravosuđe i policija). Znatne napore potrebno je uložiti u prevenciju institucionalizacije svih dionika te omogućiti kontinuitet financiranja pružatelja socijalnih usluga, posebice izvaninstitucionalnih. Potrebno je aktivirati neaktivno stanovništvo te ono u riziku od siromaštva i socijalne isključenosti kroz različite ciljane programe s ciljem stvaranja jednakih uvjeta za sve građane OBŽ. Potrebno je i veliku pažnju posvetiti marginaliziranim skupinama te ih što više aktivno uključivati u društveni život, pomagati im prilikom stjecanja obrazovanja kako bi se smanjila nezaposlenost i smanjilo opterećenje sustava socijalne skrbi.
Zbog velike potražnje za mjestima u domovima za starije i nemoćne potrebno je ojačati kapacitete da bi se osigurala dostojna starost i potrebna skrb. Uz to je vezano i povećanje broja djelatnika zdravstvene i socijalne skrbi. Isto tako, potrebno je jačati kapacitete ustanova i stambenih jedinica za život osoba s invaliditetom, djecu bez odgovarajuće roditeljske skrbi i djecu s poremećajima u ponašanju. Potreba za povećanjem broja mobilnih timova, raznim oblicima dnevne skrbi i velika potreba za socijalnim uslugama u ruralnim područjima pokazuju da se jačanje usluga mora aktivno provoditi kako bi sve ugrožene skupine u društvu imale dostojanstven život. Veću pozornost potrebno je posvetiti razvoju udomiteljstva, primarno djece. Razvoj cjelokupnog sustava može proizaći iz povećanja suradnje i umreženosti različitih pružatelja socijalnih usluga, rane intervencije i uspostavljanjem sustava praćenja pokrivenosti i potreba za uslugama socijalne skrbi. Razvoju mreže socijalne skrbi uvelike bi doprinijelo osnivanje studija defektologije kao deficitarnog zanimanja, kao i umrežavanje s civilnim sektorom kroz različite volonterske programe za pomoć najugroženijima.
[bookmark: _Toc208235363]4.3.	PC 3. Razvoj i unaprjeđenje odgojno-obrazovne i znanstveno-istraživačke djelatnosti u funkciji gospodarstva i tržišta rada
Obrazovanje je ključno za sveukupnu društvenu koheziju i izgrađivanje proaktivnih i društveno odgovornih građana te čini najmoćniji alat za ostvarenje željenih promjena u društvu i gospodarstvu. Ulaganje u cjelokupnu obrazovnu vertikalu i sve vidove obrazovanja (formalno, neformalno i informalno) jamči najveći i najsigurniji povrat cjelokupnom društvu. U turbulentnom sustavu, u kojem su promjene izrazito brze i raznolike, obrazovanje mora biti cjeloživotno i osiguravati mogućnost prilagodbe na nove situacije i rizike. Pritom je u sustavu obrazovanja i znanosti u OBŽ potrebno posebno voditi računa o uvođenju novih pristupa i metoda - osobito vezano za digitalnu transformaciju, ulaganje u modernizaciju i unaprjeđenje materijalnih uvjeta uvođenjem novih tehnologija i kompetencija, razvoj novih i modifikaciju postojećih obrazovnih programa za tržište rada vodeći računa o uključivanju poslodavaca u izradu kurikuluma, zatim povećanju privlačnosti strukovnog obrazovanja i izradi nove mreže škola, naročito uzevši u obzir demografske promjene u urbanim i ruralnim sredinama.
Kako bi se to postiglo, prioritet OBŽ je ulaganje u ljudske potencijale i unaprjeđenje njihovih kompetencija kroz racionalizaciju sustava radnih mjesta, osiguranje stručnih službi u školama radi očuvanja fizičkog i mentalnog zdravlja osoba u sustavu, osiguravanje dostatnog broja administrativno-tehničkog osoblja, jačanje kompetencija zaposlenika u projektnom upravljanju i uređivanje sustava stručnog usavršavanja u zemlji i inozemstvu. Pritom je nužno osigurati pristup i unaprijediti rad sa specifičnim skupinama učenika i studenata (npr. osjetljive skupine, daroviti učenici i sl.), omogućiti adekvatan prijevoz i smještajne kapacitete te unaprijediti stipendiranje, posebno u deficitarnim i "novim" zanimanjima. Unaprjeđenje sustava moguće je postići otvaranjem i internacionalizacijom obrazovanja i znanosti te unaprjeđenjem kompetencija učenika i studenata u STEM područjima kroz formalne, neformalne i informalne programe. Također, potrebno je nastaviti jačati položaj i privlačnost UNIOS i u nastavnom i u znanstveno-istraživačkom smislu kao ključnu visokoobrazovnu instituciju na istoku RH.
[bookmark: _Toc208235364]4.4.	PC 4. Jačanje zajednice i civilnog društva u funkciji poticanja aktivnog i kvalitetnog života građana
OCD-ovi su sve značajniji čimbenik društvenih zbivanja te imaju značajan utjecaj na razvoj i bogatstvo društvenog okruženja. Financiranje OCD-ova, osiguravanje prostora za provedbu programa i projekata, jačanje kapaciteta - osobito u projektnom menadžmentu - i vidljivosti samo su dio aktivnosti koje je potrebno sustavno i kvalitetno podržati i promovirati kako u urbanim, tako i ruralnim sredinama. Potrebna je i međusektorska suradnja kako bi se javni, privatni i civilni sektor povezali u što većoj mjeri radi poticanja pozitivnog društvenog učinka i većeg priznavanja važnosti civilnog sektora. Naime, neosporan je utjecaj OCD-ova na razvoj društveno odgovornog poslovanja i društvenog poduzetništva, ali i na cjelokupnu zajednicu kroz pružanje usluga od javnog interesa i stvaranje novih radnih mjesta. Potpore neprofitnom sektoru i promicanju volonterstva su također značajne radi stjecanja kompetencija kroz neformalno i informalno obrazovanje osobito mladih, ali i zbog jačanja koordinacije svih sektora, osobito u kriznim situacijama.
Sport daje  snažan  poticaj  globalnom razvoju te postaje značajan izvor prihoda i ekonomskog rasta, kako u RH, tako i u OBŽ. U tom smislu, prioritet je razvoj i unaprjeđenje sportske infrastrukture te ljudskih potencijala u području sporta - osiguravanjem kvalitetnog trenerskog osoblja, razvojem i zadržavanjem perspektivnih i vrhunskih sportaša u OBŽ i osposobljavanjem stručnog osoblja. Sportašima je potrebno osigurati sustavan prijevoz i zdravstvenu zaštitu, a svim građanima kvalitetne uvjete i programe za rekreaciju, uz posebnu brigu o dostupnosti sporta osobama s invaliditetom. Stoga je nužno jačati financijsku podršku s lokalne i regionalne razine te osigurati dodatne izvore financiranja gdje je to moguće. Kvalitetno osmišljenim i povezanim sportskim sustavom i stručnim jednostavnim pristupom sportu, on mora postati dostupan svim akterima. U svrhu naglašavanja važnosti sporta i sportskih aktivnosti, OBŽ je proglašena Europskom regijom sporta za 2024. godinu.
Važna komponenta aktivnog i kvalitetnog društvenog života te jačanja zajednice i civilnog društva vezana je uz kulturu i kulturnu baštinu. Kreativnost, umjetnička proizvodnja i distribucija kulturnih sadržaja te jačanje aktivnog sudjelovanja u kulturi kroz razvoj publike jača kreativnost u gospodarstvu te je stimulans za pametan, održiv i uključiv razvoj. S obzirom na bogatstvo kulturne baštine, snažnu kulturnu scenu i produkciju, postojanje obrazovne vertikale u području kulture - uključujući medijsku kulturu - OBŽ se nalazi u odličnom položaju za daljnji razvoj kulturnih i kreativnih industrija. Pritom je potrebno unaprijediti tehnologiju i infrastrukturu za rad kulturnih institucija i inicijativa, raditi na njihovom umrežavanju s drugim akterima s područja OBŽ, RH i inozemstva radi kreiranja kvalitetnog i privlačnog sadržaja, kao i s dionicima iz privatnog, javnog i civilnog sektora pri kreiranju novih kulturno-umjetničkih programa. Nužno je jačati povezanost s ostalim društvenim akterima, npr. odgojno-obrazovnih ustanovama, turističkim zajednicama, medijima i sl., kako bi se popularizirao kulturni sadržaj i unaprijedila usklađenost obrazovnih programa u području kulture i medija s potrebama tržišta rada. Uz postojeće financijske izvore za kulturne programe i sadržaje iz lokalnih i županijskog proračuna, potrebno je ojačati kompetencije dionika za projektno financiranje te snažnije planirati odgovor na potencijalne krizne situacije.
Kao specifičan prioritet, neophodno je štititi dostojanstvo hrvatskih branitelja, članova njihovih obitelji te civilnih stradalnika Domovinskog rata i članova njihovih obitelji. Kako bi se navedeno ostvarilo, potrebno je ulagati u unaprjeđenje kvalitete života i skrbi za hrvatske branitelje i članove njihovih obitelji, poticati socijalno uključivanje, uključivanje na tržište rada te ulagati u društvenu infrastrukturu. Zbog teških posljedica ratnih iskustava i starenja braniteljske populacije, potrebno je osigurati adekvatnu zdravstvenu i psihosocijalnu skrb, unaprjeđenjem sustava i infrastrukture, kao i podupirati aktivnosti i projekte udrugama proisteklima iz Domovinskog rata.
[bookmark: _Toc208235365]4.5.	PC 5. Unaprjeđenje sustava zaštite okoliša i održivog korištenja prirode te jačanje otpornosti i ublažavanje klimatskih promjena
	Svjesno ili nesvjesno čovjek utječe na prirodu u većoj mjeri od drugih vrsta, što jasno pokazuju promjene koje imaju kratkoročne i dugoročne posljedice, kako za samog čovjeka tako i za cijeli ekološki sustav. Za trajan uspjeh procesa održivosti temeljno je pitanje razvoja svijesti o održivom razvoju na razini svakog pojedinca, kao i društva u cjelini. Promicanje održivog upravljanja resursima, prilagodba na klimatske promjene radi očuvanja okoliša i bioraznolikosti te promicanje ulaganja u obnovljive izvore energije, energetsku tranziciju i zelenu gradnju doprinijet će povećanju energetske učinkovitosti i smanjenju utjecaja ugljikovog dioksida (CO2) na kvalitetu života.
Posebno je važna edukacija stanovništva o pitanjima zaštite okoliša i prirode počevši od djece predškolske dobi, kroz održavanje manifestacija i drugih oblika senzibiliziranja i informiranja javnosti, kroz promicanje i unaprjeđenje visoke kvalitete zaštite i očuvanja prirode, zdravog načina života, zatim očuvanje izvornosti i bioraznolikosti, racionalno korištenje prirode, jačanje kapaciteta istraživačkih institucija i nadležnih tijela za upravljanje prirodnim ekosustavima i bioraznolikošću te informiranje radi poticanja gospodarskih subjekata na ulaganje u programe i projekte kojima je cilj zaštita okoliša.
U sljedećem razdoblju važno je raditi na smanjenju onečišćenja i unaprjeđenju kvalitete okoliša i prirode pri čemu je naglasak na resursima poput tla, vode, zraka te na prevenciji i upravljanju izloženosti buci. Kako bi se osiguralo učinkovito upravljanje zaštićenim dijelovima prirode i ekološke mreže potrebno je raditi na očuvanju raznolikosti živih bića, uređenju i zaštiti vodotoka od zagađenja, zaštiti prirodnog ambijenta i očuvanju starih nastambi i građevina, zaštiti životinja koje su ugrožene i prijeti im izumiranje, stvaranju i unaprjeđenju prirodnih oaza za život životinja, gospodarenju lovištima i sl.
S obzirom da je iznimno važno ublažiti posljedice i omogućiti prilagodbu klimatskim promjenama kroz jačanje energetske učinkovitosti i promicanje te korištenje obnovljivih izvora energije (u daljnjem tekstu: OIE - sunčeva energija, vjetar, toplina okoliša, toplina zemlje, biomasa koja ne uključuje ogrjevno drvo, prirodna snaga vodotoka bez hidroloških zahvata i sl.) prvenstveno je potrebno: povećati energetsku učinkovitost u svim dijelovima lanca (proizvodnja, prijenos, distribucija i potrošnja), kontinuirano povećavati udio energije iz OIE s ciljem smanjenja potrošnje fosilnih goriva kao i proizvodnju električne energije sa smanjenom emisijom stakleničkih plinova, koristiti dostupne tehnologije posebno u iskorištavanju energije vode, sunca i vjetra i ostalih OIE, financijski podupirati istraživanje i razvoj biogospodarstva te održivog gospodarenja, iskoristiti energetski potencijal otpada, promicati i poticati otvaranje postrojenja koji koriste OIE kao i postavljanje solarnih panela na građevine itd.
[bookmark: _Toc208235366]4.6.	PC 6. Razvoj lokalne i regionalne infrastrukture radi unaprjeđenja kvalitete života s ciljem ekološke i energetske tranzicije
Mjerama će se unaprijediti standard i smanjiti gubitci u sustavu komunalne i društvene infrastrukture. Razvoj infrastrukture i javnih usluga - vodoopskrbe, odvodnje, obrade otpadnih voda, poboljšanja sustava gospodarenja otpadom u cilju uspostave cjelovitog sustava gospodarenja otpadom, unapređenja prometa kroz izgradnju, modernizaciju i rekonstrukciju prometne infrastrukture kao i povezivanje i poticanje  različitih vrsta prijevoza kojim se smanjuje pritisak štetnih emisijskih čestica na atmosferu  te razvoj i unaprjeđenje toplinskog, elektroenergetskog i plinskog sustava s naglaskom na one sustave koji koriste OIE - pozitivno će se odraziti na kvalitetu života građana, ostanak tj. povratak stanovništva u OBŽ te ravnomjerniji društveni, okolišni i gospodarski razvoj.
Gospodarenje otpadom je u današnjem dobu od velikog značaja te će postati sve značajnije, a u najnaprednijim zemljama predstavlja i izdašan izvor prihoda. U tom smislu, prioritet je izraditi sveobuhvatan centar za gospodarenje otpadom na području OBŽ, povećati udio odvojeno sakupljenog otpada, utvrditi i ispitati stara odlagališta te sanirati preostala, uz rekultivaciju površina koje se više ne koriste, kao i poticati prerađivačku industriju na uporabu otpada u proizvodnji.
Kroz planirane intervencije u komunalnu i društvenu infrastrukturu primarno će se razvijati i unaprjeđivati sustav vodoopskrbe, navodnjavanja, sustav odvodnje i sustav pročišćavanja otpadnih voda, izgraditi sustav zaštite naselja i infrastrukture od vanjskih voda, regulirati korita i unaprijediti hidrotehničke građevine, izgraditi akumulacije i retencije u brdskom dijelu OBŽ, oblikovati i ozeleniti obale i nasipe, otoke i sprudove, održati, rekonstruirati i izgraditi melioracijsku i vodoopskrbnu mrežu, ustrojiti jedinstveni vodoopskrbni sustav u OBŽ, upravljati nerazvrstanim cestama i javnim prometnim površinama na kojima nije dopušten promet motornih vozila, javnim garažama i parkiralištima, uređivati zelene površine i održavati građevine i uređaje javne namjene uključujući groblja, krematorije i građevine namijenjene obavljanju javnog prijevoza, modernizirati javnu rasvjetu, urediti ili izgraditi kulturne, društvene i vatrogasne domove te druge građevine društvene namjene i sl.
Osim toga, poticat će se razvoj i unaprjeđenje OIE posebno u toplinarstvu i elektroenergetici kako bi se modernizirali, rekonstruirali i nadogradili navedeni sustavi te osigurao pouzdan i kvalitetan sustav opskrbe. Kao jedan od najvećih potencijala za daljnji razvoj potrebno je naglasiti bogate geotermalne izvore na području OBŽ.
[bookmark: _Toc208235367]4.7.	PC 7. Razvoj i unaprjeđenje održive mobilnosti
Promet je okosnica za ostvarenje slobodnog kretanja osoba, usluga i robe te uvelike doprinosi svim gospodarskim i društvenim aktivnostima. OBŽ planira ulagati u unaprjeđenje sigurnosti i razvoj održivog prometnog i transportnog sustava, razvoj i unaprjeđenje čistog, učinkovitog i pristupačnog javnog prijevoza prelaskom na održivu i pametnu mobilnost te razvoj integriranog javnog prijevoza. Prioritetne aktivnosti odnosit će se na izgradnju suvremenih kolnika na svim cestama, dogradnju, rekonstrukciju i jačanje postojeće cestovne mreže, održavanje i izgradnju pješačko-biciklističkih staza, podršku modernizaciji željezničke infrastrukture i poticanje prelaska s cestovnog na željeznički promet, izgradnju i uređenje vodnih puteva i održavanje i izgradnju nove infrastrukture te, konačno, tehničko, tehnološko i sigurnosno unaprjeđenje te gradnja nove infrastrukture s ciljem povećanja kapaciteta i razine usluge u postojećim zračnim lukama na području OBŽ.
Javni prijevoz je potrebno temeljiti na naprednim i optimalnim sustavima koji se koriste u najrazvijenijim zemljama, a ključno je osigurati integriranje prijevoza putnika u kojem su sva vozila objedinjena u zajednički sustav (primjerice, usvajanje jedinstvene karte javnog prijevoza na cjelokupnom području OBŽ, s taktnim voznim redovima, unaprjeđenje dostupnosti sredstvima prijevoza izgradnjom autobusnih stajališta i kolodvora, jačanje kapaciteta tramvajskog prometa i sl.) čiju kralježnicu čine tračnički sustavi (vlakovi, tramvaji) zbog ekoloških, energetskih i infrastrukturnih prednosti.
[bookmark: _Toc208235368]4.8.	PC 8. Jačanje kapaciteta, spremnosti i otpornosti zajednice na rizike
Krizne situacije, kao što su pandemija bolesti COVID-19, potresi te elementarne nepogode povezane s klimatskim promjenama, ukazale su na potrebu jačanja cjelokupnog sustava djelovanja u kriznim situacijama kako na nacionalnoj, tako i na razini OBŽ. Neophodno je unaprjeđenje postojećeg sustava, poboljšanje umreženosti i koordiniranosti svih dionika, a s ciljem poboljšanja spremnosti i responzivnosti na krizne situacije. U tom smislu je prioritet ojačati kapacitete, spremnost i opremljenost svih operativnih snaga u sustavu civilne zaštite na području OBŽ kao temeljnih snaga u odgovoru na postojeće i moguće ugroze te provedbu preventivnih aktivnosti i mjera civilne zaštite u OBŽ, ali i OCD i svih građana.
[bookmark: _Toc208235369]4.9.	PC 9. Razvoj i unaprjeđenje poslovnog okruženja te konkurentnosti i inovativnosti gospodarstva
Razvoj i unaprjeđenje poslovnog okruženja te konkurentnosti i inovativnosti gospodarstva OBŽ trebalo bi se zasnivati na gospodarskim prednostima županije poput poljoprivrede, prerađivačke industrije i IKT. OBŽ uz sav potencijal koji posjeduje treba temeljiti razvoj na učinkovitijem iskorištavanju svojih resursa, orijentacijom ka zelenom i pametnom gospodarstvu kroz nove tehnologije i inovacije. Poduzeća i poduzetništvo pokretači su gospodarskog rasta OBŽ. Potrebe tradicionalnih ruralnih područja i uspjeh gospodarstva ovisni su o sposobnosti poduzetnika da uvedu inovacije i prepoznaju nove poslovne prilike koje će otvoriti nova radna mjesta i povećati prihode i kvalitetu života. Poticanje razvoja proizvoda i usluga veće dodane vrijednosti odnosi se na integraciju i organizaciju proizvodnje i poslovanja kroz viši stupanj prerade ili dorade proizvoda. Razvoj bi se sve više trebao temeljiti na inovativnim i ekološkim načinima proizvodnje i poslovanja, umjesto na konvencionalnim načinima. Trebao bi se temeljiti na racionalizaciji međuovisnosti ciljanih tržišta, resursima u OBŽ, ljudskim i organizacijskim, inovacijskim i kooperacijskim potencijalima, internacionalizaciji te spremnosti na provedbu zajedničkih razvojnih projekata sa susjednim županijama i prekograničnim područjima.
Globalni lanci vrijednosti preoblikuju se rastućom potražnjom i novim industrijskim mogućnostima te nezaustavljivim valom razvoja i dostupnosti novih tehnologija. Promjene u upravljanju lancima opskrbe uzrokovane su dubokim promjenama u poslovanju vezanima za digitalizaciju. Osnovni pokretač tih promjena je razvoj informacijske i komunikacijske tehnologije. Jačanje lanaca opskrbe, osobito kratkih, potrebno je zasnivati na unaprjeđenju digitalnih platformi, logističke tehnologije, aditivnoj proizvodnji, naprednoj robotici, umjetnoj inteligenciji, obnovljivim izvorima energije te novim ekološki prihvatljivim načinima transporta. OBŽ može ostvariti takav potencijal kroz razvijanje suradnje gospodarstva sa znanstvenim institucijama koja vodi inovativnim načinima promišljanja.
Poduzetnička infrastruktura - poduzetničke zone i poduzetničke potporne institucije (u daljnjem tekstu: PPI) - u OBŽ čine okosnicu razvoja poduzetništva. OBŽ je u tom smislu iznimno dobro opremljena te postoji velik broj PPI. Osnivanje novih zona i proširenje aktivnosti u postojećima dugoročno pomaže poduzetnicima u rješavanju problema prostora, odnosno stvaranju uvjeta za nesmetani rad, korištenje zajedničke infrastrukture i povezivanje poduzetnika smještenih na istom prostoru. Potrebno je osigurati dodatnu potporu PPI usmjerenu na poboljšanje kvalitete usluga, razvoj novih usluga te potpuno ujednačavanje dostupnosti i kvalitete usluga poduzetnicima u OBŽ. Među glavnim problemima s kojima se susreću poduzetnici su birokratizacija, neadekvatan sustav nacionalnih potpora i nesigurnost poslovanja. Mala i srednja poduzeća u RH  čine preko 99% ukupnog hrvatskog poduzetništva pa je stanovnike potrebno educirati o važnosti poduzetničkog potencijala i ulagati u poduzetničku infrastrukturu.
Obzirom na svoj geografski položaj i stanje OBŽ ima veliki potencijal u privlačenju stranih investicija, što je svojevrstan prioritet koji će se osigurati kroz sustavni razvitak investicijske okoline, stabilnosti gospodarstva, političke stabilnosti, dostupne infrastrukture i povoljnog poslovnog okruženja. Navedeno će se postići dobro razrađenom i vlastitim potrebama prilagođenom dugoročnom strategijom privlačenja stranih investicija koja predstavlja uvjet optimizacije pozitivnih učinaka koje ta ulaganja mogu imati na razvitak gospodarstva u OBŽ.
[bookmark: _Toc208235370]4.10.	PC 10. Podrška proizvodnji i preradi hrane u funkciji održivog regionalnog razvoja
Proizvodnja i prerada hrane kao jedna od osnovnih djelatnosti važnih za dostatnu opskrbu stanovništva hranom istovremeno je važno društveno, kulturno i zdravstveno dobro višestruko povezano s drugim gospodarskim djelatnostima poput biotehnologije, farmacije, transporta, IKT, zdravstva i turizma.
Iako je proizvodnja i prerada hrane jedna od okosnica razvoja u OBŽ potrebno je uložiti sveobuhvatne napore kako bi se povećali gospodarski, okolišni i društveni učinci života u ruralnim područjima. Pri tome je potrebno postići infrastrukturnu i tehnološku osnovu za povećanje efikasnosti, proizvodnju i preradu više dodane vrijednosti i razine konkurentnosti, digitaliziranu poljoprivrednu proizvodnju, horizontalno i vertikalno diversificirana poljoprivredna gospodarstva i ruralno gospodarstvo, čvrste lance vrijednosti i opskrbe te kvalitetnu, zdravu i sigurnu poljoprivredno-prehrambenu proizvodnju koja će biti ekološki održiva i otporna na klimatske promjene.
Kako bi se to postiglo, OBŽ ima za prioritet povećanje produktivnosti, dohodovnosti i održivosti poljoprivredne proizvodnje, diversifikaciju poljoprivredno-prehrambenog sektora i ruralnog gospodarstva identifikacijom perspektivnih poljoprivrednih gospodarstava i pružanjem podrške za izlazak u sektor prerade hrane radi dodavanja vrijednosti te jačanja tržišta i konkurentnosti cijelog sektora. Osim prema sektoru prerade hrane, potrebno je jačati diverzifikaciju ruralnog gospodarstva prema drugim kompatibilnim sektorima poput ruralnog turizma, farmaceutsko-kozmetičke industrije i energetike. Prioriteti se odnose i na okrupnjavanje zemljišta u cilju smanjenja troškova poslovanja poljoprivrednih gospodarstava, stvaranje druge poljoprivredno-prerađivačke infrastrukture kroz razvoj agroinkubatora, distributivnih centara i druge infrastrukture koja može služiti kao faktor umrežavanja, pakiranja, prerade, brendiranja i distribucije proizvoda, jačanje proizvodnih organizacija te vertikalno povezivanje sa subjektima kompatibilnih sektora, jačanje lanca vrijednosti i kratkih lanaca opskrbe te poticanje održive proizvodnje i prerade hrane koja nema negativne učinke na okoliš. Također, potrebno je uključivanje u sustave kvalitete, ulaganja u tehnologiju, inovacije, istraživanje, razvoj te povećanje otpornosti i usklađivanje s tržišnim promjenama.
[bookmark: _Toc208235371]4.11.	PC 11. Jačanje regionalne prepoznatljivosti pomoću brendiranja i promidžbe
OBŽ je po mnogočemu jedinstvena na području RH, od zemljopisnog položaja, preko kulturne, prirodne i industrijske baštine, bogatstva i zaštićenosti prirodnih resursa, do spremnosti za zelenu tranziciju i inovativnih pothvata u digitalnim i kreativnim industrijama. Stoga je važno jačati regionalnu prepoznatljivost kroz brendiranje i promociju, osobito valorizacijom prirodnih i kulturnih resursa i baštine, zatim sportskih aktivnosti i zdravog načina života, kao i inovativnog gospodarstva i poduzetništva. Povezivanje kulturno-umjetničkih i turističkih sadržaja te jačanje privlačnosti kulturnih sadržaja u javnosti moguće je postići kroz razvoj kulturnog brenda osmišljavanjem tematskih baštinskih priča, zatim revitalizacijom kulturne baštine uz osiguravanje održivosti financiranih projekata, popularizacijom kulturnih sadržaja i jačanjem neinstitucionalnih oblika kulture i jačanjem značaja kulturno-umjetničkog amaterizma, osobito u lokalnim zajednicama.
Uz iskorištavanje kulturno-baštinskih sadržaja u svrhu jačanja lokalnog gospodarstva, potrebno je u većoj mjeri uvrstiti sportsku djelatnost u turistički sadržaj, osobito kod velikih sportskih priredbi i aktivnosti s kojima OBŽ ima značajnog i dugogodišnjeg iskustva. Uz navedeno, bogatstvo termalnih voda, čist i očuvan okoliš, pri čemu je Kopački rit najpoznatiji, ali ne i jedini faktor privlačnosti, te tradicionalna i eko-proizvodnja kvalitetne hrane čine OBŽ izrazito zanimljivom destinacijom za sve oblike kontinentalnog turizma. Pritom su u narednom razdoblju potrebna ulaganja u hotelski smještaj te u kapacitete za kongresni turizam.
Na području OBŽ posljednjih desetak godina intenzivno se razvija IKT industrija, koja je izvor inovativnosti i konkurentnosti, a zbog svojih proizvoda i rješenja zanimljiva je i raznim vrstama turista kao i digitalnim nomadima, koji svoj posao mogu obavljati s bilo kojeg mjesta. Uz navedeno, OBŽ je vrlo dobro pokrivena širokopojasnom mrežom i među rijetkim je županijama koje su krenule s uvođenjem 5G mreže. Zbog svojeg geoprometnog položaja i razvijene prometne infrastrukture OBŽ također može biti vrlo zanimljiva, jer je cestovnim, željezničkim i vodenim prometom, koji čine sastavnicu kombiniranoga prometa, spojena s europskim transportnim mrežama, a ima i međunarodnu zračnu luku.
Uz već navedene infrastrukturne, baštinske i gospodarske prednosti, OBŽ također obiluje povijesnim i vjerskim objektima te ima razvijenu mrežu zdravstvenih ustanova što sve doprinosi velikom potencijalu za razvoj gastronomskog, kulturnog, zdravstvenog, aktivnog, vjerskog i drugih oblika kontinentalnog turizma.
[bookmark: _Toc208235372]4.12.	PC 12. Podrška digitalnoj tranziciji društva i gospodarstva
Građenjem elektroničke komunikacijske infrastrukture i povezane opreme neophodne za pružanje elektroničkih komunikacijskih usluga, planiranjem i pripremom projektne dokumentacije i razvojem agregacijskih mreža sljedeće generacije, tehnološkim opremanjem javne uprave, edukacijom ciljnih skupina za intenzivnije korištenje IKT, omogućavanjem dostupnosti širokopojasnog pristupa u ruralnim područjima i pokrivenošću brzom širokopojasnom mrežom doprinijet će se razvoju i unapređenju digitalne infrastrukture u cilju povećanja korištenja IKT.
Za javne uprave je imperativ da prihvate nove standarde digitalnog poslovanja, redefiniraju strategije koje će razbiti "informacijske silose" s ciljem da se javnim službenicima omogući da postavljaju prioritete kada je riječ o izazovima i prilikama te osmisle usluge i iskustva usmjerena na građane, uz odgovarajuću brigu za zaštitu digitalnih podataka, imovine, sustava i mreže, te osiguravanje inteligentnog upravljanja izvorima podataka. Promjene poput digitalizacije javnog upravljanja, otvaranja javnih podataka u strojno-čitljivim formatima, kreiranja jedinstvene GIS platforme za područje OBŽ, širenje broja e-usluga, i sl. omogućit će administrativno rasterećenje i olakšavanje rada građanima i korisnicima iz privatnog i civilnog sektora. S druge strane, gospodarstvo se može razvijati na prednostima koje pruža povezivanje unutar i izvan OBŽ i RH u području naprednih digitalnih tehnologija kako bi se iskoristio niz mogućnosti koje one nude.
Kako bi se to osiguralo, potrebno je s jedne strane prioritizirati ulaganje u sustavno unaprjeđenje digitalnih kompetencija i stvaranja digitalnih radnih mjesta te povećano korištenja IKT svih građana, a s druge ulagati u odgovarajuću tehnologiju i rješenja kroz razvoj i unaprjeđenje digitalne infrastrukture. Osim toga, potrebno je osigurati mjere i aktivnosti podrške gospodarstvu u uvođenju takvih tehnologija i u privlačenju novih investitora na područje OBŽ, s obzirom da se pozitivni učinci takvih investicija prelijevaju na cjelokupnu zajednicu.
[bookmark: _Toc208235373]4.13.	PC 13. Unaprjeđenje učinkovitosti i djelotvornosti javnog sektora i upravljanja javnom imovinom
Unaprjeđenje rada javnog sektora pridonosi olakšavanju poslovanja poslovnog sektora, povećanju kvalitete i dostupnosti usluga građanima i pravnim osobama te osiguravanju adekvatne alokacije javnih sredstava. U tom smislu su prioritetna područja vezana uz razvoj ljudskih i tehnoloških kapaciteta. Pri razvoju ljudskih kapaciteta, osobito kod upravljanja rizikom, važno je identificirati potrebe, uspostaviti sustav mentoriranja zaposlenika, osigurati sustav za izgradnju kompetencija u mreži lokalne samouprave te uspostaviti učinkovite mjere za sprječavanje i suzbijanje koruptivnog ponašanja.
Za razvoj tehnoloških kapaciteta uz digitalizaciju javnog upravljanja potrebno je osigurati jačanje sustava planiranja te praćenja i vrednovanja u upravljanju kako na lokalnoj, tako i na regionalnoj razini, pri čemu je značajno spomenuti postojanje baze projekata koja navedene postupke objedinjuje i olakšava. Učinkovito upravljanje javnom imovinom potiče razvoj gospodarstva i civilnoga sektora, a istodobno doprinosi povećanju kvalitete života svih građana. S obzirom da općine, gradovi i sama OBŽ raspolažu velikom količinom neiskorištenih resursa u obliku imovine (osobito zemljišta i nekretnine), prioritet je navedenu imovinu privesti svrsi i staviti u službu gospodarstva i svih građana OBŽ (npr. brownfield područja). Pritom je potrebno afirmirati praksu urbane sanacije, kojom će se u skladu sa zaštitom prirode prenamijeniti i poboljšati karakter dijela građevinskog područja naselja i urbane mreže javnih sadržaja na površinama devastiranim nezakonitim građenjem te na druge načine. S druge strane, potrebno je pratiti učinkovitost provedbe procesa urbane preobrazbe i informirati zainteresirane ulagače o mogućim lokacijama za građenje.
[bookmark: _Toc208235374][bookmark: _Hlk78453256]4.14.	PC 14. Podrška razvoju slabije razvijenih i potpomognutih područja Županije
Kao ključna odrednica u podršci razvoju slabije razvijenih i potpomognutih područja u OBŽ profilirala su se pitanja jačanja kapaciteta dionika razvoja i osiguravanja sustava podrške za apsorpciju sredstava u sljedećem razdoblju, pri čemu veću podršku zahtijevaju lokalne jedinice i druge institucije, osobito javne, koje su potkapacitirane u ljudskim i financijskim resursima. U tom smislu najveću ulogu ima regionalni koordinator, Javna ustanova Županijska razvojna agencija Osječko-baranjske županije. Osim toga, potrebno je održati i unaprijediti koordinaciju svih dionika razvoja u OBŽ kroz redovite oblike suradnje te sustav kvalitetnog i pravodobnog informiranja na razini OBŽ, uključujući tijela na nacionalnoj razini, zatim jačati projektno povezivanje na sektorskoj ili problemskoj razini unutar i izvan OBŽ - pri čemu veliku ulogu ima Predstavništvo Slavonije, Baranje i Srijema u Bruxellesu, kao i koordinirati kapitalne investicije radi postizanja ušteda na području OBŽ. Uz koordinaciju dionika razvoja, OBŽ u sljedećem razdoblju planira uložiti napor u njihovo osnaživanje poticanjem umrežavanja, razvojem i unaprjeđenjem rada PPI, kao i uspostavom strukturiranih oblika (pred)financiranja projekata za subjekte s područja OBŽ (osiguravanje potpore regionalne i lokalne razine, povoljnijih uvjeta kod poslovnih banaka i sl.).
[bookmark: _Hlk78453195]Važno je naglasiti da je OBŽ specifična po tome što je s ukupno 39 svojih jedinica lokalne samouprave (s iznimkom Antunovca, Našica i Osijeka), svrstana u potpomognuta područja RH. Osim toga, na području OBŽ nalazi se urbano područje - urbana aglomeracija Osijek koja uz Grad Osijek kao središte uključuje i okolne JLS te predvodi razvoj uključenih lokalnih jedinica. Uz specifična izdvojena prioritetna područja javnih politika povezanih s ovim strateškim ciljem, OBŽ posebnu pozornost pridaje heterogenom stupnju razvijenosti te posebnostima navedenih područja, osobito za potpomognuta područja: gospodarske, socijalne, fiskalne i demografske mjere, stambeno zbrinjavanje, jačanje administrativnih kapaciteta za učinkovit i održiv razvoj potpomognutih područja te mjere za provedbu programa integriranih teritorijalnih ulaganja. Uz navedeno, OBŽ će osigurati podršku u razvoju pametnih i održivih općina i gradova kroz primjenu suvremenih tehnoloških, logističkih i organizacijskih rješenja, kroz uvođenje IKT tehnologije, internetsko povezivanje objekata, upotrebu pametnih mreža, povećanje energetske učinkovitosti, smanjenje onečišćenja te inovativna rješenja.

[bookmark: _Toc208235375]5.	POPIS MJERA ZA PROVEDBU ODABRANIH POSEBNIH CILJEVA S KLJUČNIM AKTIVNOSTIMA I PRIPADAJUĆIM POKAZATELJIMA REZULTATA

Sljedeće mjere su detaljnije opisane u Prilogu 1. Prikaz Provedbenog programa Osječko-baranjske županije za mandatno razdoblje 2025. - 2029. godine koji sadrži sljedeće podatke o svakoj pojedinoj mjeri: naziv nadređenog akta strateškog planiranja, naziv cilja nadređenog akta strateškog planiranja, program u proračunu JP(R)S, naziv mjere i svrha njezine provedbe, procijenjeni trošak provedbe (u eurima), poveznicu na izvor financiranja u proračunu JP(R)S, nadležnost/odgovornost za provedbu mjere, ključne aktivnosti, planirani rok postignuća ključnih aktivnosti i same mjere, pokazatelji rezultata s početnim i ciljnim vrijednostima po godinama. Osim toga, za svaku pojedinu mjeru označena je vrsta mjere (reformska/investicijska/ostalo), doprinos mjere ispunjenju obveza uređenih posebnim propisima, doprinos provedbi ciljeva održivog razvoja UN (SDG), doprinos zelenoj tranziciji Europske unije i doprinos digitalnoj transformaciji Europske unije.

Provedbeni program u najvećoj mogućoj mjeri poštuje načela za povezivanje s proračunom, u skladu s Uputama za izradu provedbenih programa JLP(R)S koje je pripremio MRRFEU, kako bi se snažnije povezalo strateško i proračunsko planiranje, odnosno omogućili uvjeti za jasniji pregled raspoloživih proračunskih sredstava za ostvarivanje utvrđenih ciljeva i povezanih mjera, aktivnosti i projekata. 

[bookmark: _Toc208235376]5.1.	PC 1. Podrška demografskoj revitalizaciji i osnaživanje obitelji

Mjera 1.1. 	Poticanje zadržavanja postojećeg i privlačenja novog stanovništva u urbanim i ruralnim područjima

Svrha ove reformske mjere je stvaranje temeljnih uvjeta za osnaživanje i unaprjeđenje društvenog sustava te kvalitete života građana, s ciljem poticanja zadržavanja postojećeg i privlačenja novog stanovništva u OBŽ.  

Mjera 1.2.	Ublažavanje negativnih demografskih trendova i izgradnja poticajnog okruženja za mlade i obitelj

Svrha ove reformske i investicijske mjere je potaknuti demografsku revitalizaciju različitim mjerama, izgradnjom poticajnog i kvalitetnog okruženja za mlade i obitelji te doprinijeti pozitivnim učincima u osiguravanju uvjeta za kvalitetan i dostojanstven život pojedinaca i obitelji.
[bookmark: _Toc208235377]5.2. 	PC 2. Razvoj i unaprjeđenje sustava zdravstva i socijalne skrbi
Mjera 2.1.	Unaprjeđenje mreže i povećanje dostupnosti zdravstvenih usluga

Mjera je, s obzirom na sadržaj aktivnosti, zamišljena da bude i investicijska i reformska. Svrha mjere je unaprjeđenje mreže i omogućavanje svim građanima OBŽ dostupnije zdravstvene zaštite, unaprjeđenjem infrastrukture i bolje tehnološke opremljenosti zdravstvenih ustanova, uz neophodno osiguravanje dostatnog broja liječnika i medicinskog osoblja, a sve kako bi se umanjila neujednačena dostupnost zdravstvene zaštite na području OBŽ. Svrha mjere je i razvoj te jačanje svih vrsta prevencije, ranog otkrivanja i liječenja bolesti, kroz stvaranje mreže dionika (institucionalnih i izvaninstitucionalnih), programa i infrastrukture.

Mjera 2.2.	Smanjivanje siromaštva i socijalne isključenosti

Svrha ove reformske mjere je stvaranje jednakih uvjeta za sve građane OBŽ kroz zaštitu i podršku osobama u nepovoljnom položaju.

Mjera 2.3.	Jačanje i razvoj mreže potrebnih socijalnih usluga i infrastrukture za pružanje socijalnih usluga

Mjera je, s obzirom na sadržaj aktivnosti, zamišljena da bude i reformska i investicijska. Svrha je kvalitetno zadovoljavanje potreba za socijalnim uslugama omogućavanjem njihove pristupačnosti i dostupnosti, uz razvoj kapaciteta i infrastrukture svih pružatelja s ciljem što efikasnijeg pružanja socijalnih usluga, kao i umrežavanje dionika u sustavu socijalne skrbi, ali i s ostalim sektorima. Kako bi se smanjio pritisak na sustav socijalne skrbi, neophodno je provoditi mjere kojima se jača postupak deinstitucionalizacije i prevencija institucionalizacije. Svrha mjere je i omogućavanje kontinuiteta u financiranju pružatelja socijalnih usluga, posebno izvaninstitucionalnih, kao i osiguravanje projektnih sredstava za obuku i zapošljavanje žena za skrb o djeci, starijima i nemoćnima.

Mjera 2.4. 	Rješavanje javnozdravstvenog problema komaraca

Svrha ove investicijske mjere je osiguravanje organiziranih, sustavnih i cjelovitih rješenja za suzbijanje komaraca, kontinuiteta u financiranju i provedbi pravovremenih mjera za njihovo suzbijanje te uspostava cjelokupnog integriranog sustava kontrole, kako bi se dugoročno i kvalitetno riješio prvenstveno javnozdravstveni problem, ali i problem koji značajno utječe na kvalitetu života u OBŽ.

[bookmark: _Toc208235378]5.3.	PC 3. Razvoj i unaprjeđenje odgojno-obrazovne i znanstveno-istraživačke djelatnosti u funkciji gospodarstva i tržišta rada

Mjera 3.1. 	Osiguravanje kvalitetnog odgoja, obrazovanja i znanosti povezivanjem s tržištem rada i unaprjeđenjem pristupa, metoda, programa i infrastrukture

Svrha ove reformske i investicijske mjere jest jačanje i modernizacija cjelokupne obrazovne vertikale i svih vidova obrazovanja uz razvoj novih i modifikaciju postojećih obrazovnih programa za tržište rada. U okviru ove reformske mjere provodit će se aktivnosti sufinanciranja i stipendiranja sudjelovanja u obrazovnom sustavu, poticanje izvrsnosti i participacije osoba u nepovoljnom položaju, povećanje kvalitete odgojno-obrazovnih programa te veliki investicijski projekti u okviru znanstveno-obrazovnog sustava u OBŽ: regionalni centri kompetentnosti, znanstveni centri, izgradnja infrastrukture, niz programa i projekata u osnovnim i srednjim školama itd.

Mjera 3.2. 	Ulaganje u ljudske potencijale, poticanje cjeloživotnog obrazovanja i unaprjeđenje kompetencija

U turbulentnom sustavu, u kojem su promjene izrazito brze i raznolike, obrazovanje mora biti cjeloživotno i osiguravati mogućnost prilagodbe na nove situacije i rizike. Svrha ove reformske mjere je osigurati takvu prilagodbu ulaganjem u nova, propulzivna područja, osobito STEM područja, kroz financiranje rada i aktivnosti Zajednice tehničke kulture.
Mjera 3.3. 	Poticanje i jačanje istraživanja i razvoja te suradnje sustava obrazovanja i znanosti s poslovnim sektorom uz primjenu novih tehnologija
Ovom reformskom mjerom se osigurava ulaganje u modernizaciju i unapređenje materijalnih i nematerijalnih uvjeta za sudjelovanje u obrazovnom i znanstveno-istraživačkom sustavu radi kreiranja inovativnih tehnologija i kompetencija za potrebe gospodarstva.
Mjera 3.4. 	Podrška programima samozapošljavanja, posebno skupina u nepovoljnom položaju
Svrha ove reformske mjere je jačanje osposobljenosti i kvalifikacija osoba u nepovoljnom položaju, npr. osoba s invaliditetom te unaprjeđenje sustava podrške pri samozapošljavanju. 
[bookmark: _Toc208235379]5.4.	PC 4. Jačanje zajednice i civilnog društva u funkciji poticanja aktivnog i kvalitetnog života građana
Mjera 4.1. 	Promicanje volonterstva i aktivnog građanstva te jačanje kapaciteta i vidljivosti 
organizacija civilnog društva
Provedbom ove reformske mjere ojačat će se kapaciteti OCD, njihova vidljivosti u javnosti i percepcija važnosti koju imaju u društvu, budući da svojim djelovanjem utječu na pozitivne promjene u društvu. Ojačat će se suradnja i umrežavanje unutar sektora, ali i suradnja s javnim i privatnim sektorom te će se povećati angažman građana u rješavanju društvenih potreba i problema, s ciljem unaprjeđenja kvalitete života u zajednici.
Mjera 4.2. 	Razvoj i unaprjeđenje sustava sporta, sportske infrastrukture i ljudskih potencijala te aktivnog života građana
Ovom reformskom i investicijskom mjerom osiguravaju se kvalitetni uvjeti i programi u sportu, s naglaskom na povećanje dostupnosti sporta, jačanje trenerskih kompetencija, razvoj i zadržavanje perspektivnih i vrhunskih sportaša te aktivacija građana kroz sport i rekreaciju. Pritom su značajna sredstva namijenjena izgradnji, održavanju i opremanju sportske infrastrukture.
Mjera 4.3. 	Zaštita dostojanstva hrvatskih branitelja, civilnih stradalnika Domovinskog rata i članova njihovih obitelji
Svrha ove reformske mjere je unaprjeđenje kvalitete života i skrbi za hrvatske branitelje i članove njihovih obitelji, poticanje socijalnog uključivanja branitelja i njihovih obitelji kroz programe i projekte te ulaganje u društvenu infrastrukturu.
Mjera 4.4. 	Razvoj i unaprjeđenje kulturnog i medijskog sektora, kulturnih industrija i očuvanje kulturne baštine
Svrha ove investicijske i reformske mjere je unaprjeđenje tehnoloških i infrastrukturnih uvjeta za rad kulturnih institucija i djelovanje kulturnih inicijativa, zatim poticanje umrežavanja s drugim akterima, jačanje kompetencija dionika, ulaganje u kulturne industrije i značajna kulturna događanja te zaštita kulturne baštine.
[bookmark: _Toc208235380]5.5.	PC 5. Unaprjeđenje sustava zaštite okoliša i održivog korištenja prirode te jačanje otpornosti i ublažavanje klimatskih promjena

Mjera 5.1. 	Podizanje svijesti informiranjem/edukacijom o onečišćenju, održivom gospodarenju okolišem, ublažavanju i prilagodbi klimatskim promjenama i očuvanju bioraznolikosti 

Svrha ove reformske mjere je podizanje svijesti i edukacija stanovništva o zaštiti okoliša i prirode od najranije dobi, uz aktivnosti fokusirane prema ciljanim skupinama, ali i svim građanima.
Mjera 5.2.	Smanjenje onečišćenja i unaprjeđenje kvalitete okoliša i prirode

Svrha ove reformske mjere je promicanje i unaprjeđenje visoke kvalitete zaštite i očuvanja prirode, jačanje kapaciteta institucija i nadležnih tijela.

Mjera 5.3.	Očuvanje i održivo upravljanje prirodnim resursima i zaštićenim dijelovima prirode

Svrha ove reformsko-investicijske mjere je uređenje i zaštita vodotoka od zagađenja, zaštita prirodnog ambijenta, zaštita ugroženih životinja, stvaranje i unaprjeđenje prirodnih oaza, očuvanje raznolikosti živih bića, poticanje izrade i provedbe znanstvenih projekata te uređenje područja pod zaštitom. Među ključnim aktivnostima, ističe se važnost izrade planova upravljanja za područje ekološke mreže OBŽ.

Mjera 5.4.	Ublažavanje posljedica i prilagodba klimatskim promjenama

Svrha ove investicijske mjere je povećanje energetske učinkovitosti u svim dijelovima energetskog lanca te poticanje razvoja i ulaganja u OIE.

[bookmark: _Toc208235381]5.6.	PC 6. Razvoj lokalne i regionalne infrastrukture radi unaprjeđenja kvalitete života s ciljem ekološke i energetske tranzicije

Mjera 6.1. 	Razvoj i unaprjeđenje cjelovitog sustava gospodarenja otpadom

Svrha ove investicijske mjere je razvoj i unaprjeđenje infrastrukture i cjelokupnog sustava gospodarenja otpadom, povećanje udjela odvojeno sakupljenog otpada i recikliranja. Najznačajniji strateški projekt vezan je uz financiranje projektne dokumentacije, ishođenje dozvola i izgradnju Regionalnog centra za gospodarenje otpadom Orlovnjak.

Mjera 6.2. 	Razvoj i unaprjeđenje komunalne i društvene infrastrukture

Svrha ove investicijske mjere jest izgradnja, rekonstrukcija, modernizacija, razvoj i unaprjeđenje komunalne i društvene infrastrukture u OBŽ radi podizanja kvalitete života stanovnika.
[bookmark: _Toc208235382]5.7.	PC 7. Razvoj i unaprjeđenje održive mobilnosti

Mjera 7.1.	Unaprjeđenje sigurnosti i razvoj održivog prometnog i transportnog sustava

Svrha ove reformske mjere je tehničko, tehnološko i sigurnosno unaprjeđenje prometnog i transportnog sustava - zračnog, riječnog, autobusnog i željezničkog - s naglaskom na održivost i komplementarnost.
[bookmark: _Toc208235383]5.8.	PC 8. Jačanje kapaciteta, spremnosti i otpornosti zajednice na rizike
Mjera 8.1.	Razvoj i unaprjeđenje sustava za djelovanje u kriznim situacijama
Svrha ove reformske mjere je unapređenje postojećeg sustava za djelovanje u kriznim situacijama i poboljšanje umreženosti i koordiniranosti svih dionika, s ciljem poboljšanja spremnosti i responzivnosti na krizne situacije.
Mjera 8.2.	Razvoj i unaprjeđenje sigurnosti građana i imovine
Svrha ove reformska mjere je jačanje kapaciteta, spremnosti i opremljenosti svih operativnih snaga u sustavu civilne zaštite.
[bookmark: _Toc208235384]5.9.	PC 9. Razvoj i unaprjeđenje poslovnog okruženja te konkurentnosti i inovativnosti gospodarstva 
Mjera 9.1. 	Podrška razvoju konkurentnog, tehnološki naprednog, zelenog i izvozno orijentiranog gospodarstva
Svrha ove reformske i investicijske mjere je jačanje gospodarstva kroz podršku učinkovitijem iskorištavanju resursa, korištenju novih tehnologija i uvođenju inovacija. Uključuje niz potpora gospodarstvu kako bi se stimulirale inovacije, udruživanje poduzetnika, promotivne aktivnosti, poticanje mladih i žena na uključivanje u poduzetništvo, suradnja sa znanstvenim institucijama i sl.
Mjera 9.2.	Poticanje razvoja malog i srednjeg poduzetništva
Svrha ove reformske mjere je stimulacija poduzetničkog potencijala uz podršku edukaciji poduzetnika, pokretanju, razvoju i širenju poslovanja.
Mjera 9.3.	Razvoj poslovne infrastrukture, jačanje kapaciteta poduzetničkih potpornih institucija i stvaranje poticajnog okruženja za razvitak gospodarstva
Svrha ove investicijske mjere je podizanje razine infrastrukturne podrške, kao i jačanje i usklađivanje kapaciteta poduzetničkih potpornih institucija za postizanje industrijske tranzicije, odnosno razvoj i unaprjeđenje poduzetništva u OBŽ kroz izgradnju Gospodarskog centra Osječko-baranjske županije na području Grada Osijeka.
Mjera 9.4.	Unaprjeđivanje uvjeta i jačanje kapaciteta za privlačenje domaćih i inozemnih ulaganja
Svrha ove reformske mjere je ostvarivanje razrađene i prilagođene strategije privlačenja stranih i domaćih brownfield, greenfield i drugih investicija kroz promidžbu razvojnih potencijala OBŽ.
[bookmark: _Toc208235385]5.10.	PC 10. Podrška proizvodnji i preradi hrane u funkciji održivog regionalnog razvoja
Mjera 10.1.	Povećanje produktivnosti, dohodovnosti i održivosti poljoprivredne proizvodnje i prerade
Svrha ove reformske i investicijske mjere je povećanje produktivnosti poljoprivredne proizvodnje u smislu efikasnosti rada i efikasnosti korištenja zemljišta, odnosno povećanje vrijednosti poljoprivredne proizvodnje usmjeravanjem na ulaganje u nova znanja, tehnologije i napredne proizvodne prakse te horizontalnu i vertikalnu diverzifikaciju poljoprivrednog gospodarstva. Usmjeravanjem prema visokodohodovnim kulturama s jačim multiplikativnim učinkom na razvoj ruralnog gospodarstva i povećanjem vrijednosti poljoprivredne proizvodnje ostavlja se prostor za razvoj novih radnih mjesta u poljoprivrednim i nepoljoprivrednim djelatnostima, što pridonosi održivom ruralnom i regionalnom razvoju. Posebno je značajna podrška djelatnosti Regionalnog distribucijskog centra za voće i povrće.
Mjera 10.2.	Diverzifikacija poljoprivredno-prehrambenog sektora i ruralnog gospodarstva
Svrha ove reformske i investicijske mjere je podizanje kvalitete radnih mjesta i stabilnosti života u ruralnom području povećanjem raznolikosti poljoprivredne proizvodnje prema kulturama više vrijednosti, kao i poticanjem razvoja nepoljoprivrednih djelatnosti. Identifikacija perspektivnih poljoprivrednih gospodarstava u sektorima poput stočarstva/mljekarstva, voćarstva, vinogradarstva, povrćarstva, pčelarstva, ribarstva, itd., kao i jačanje njihovog tržišnog prisustva i konkurentnosti i pružanjem podrške za ulazak u sektor prerade hrane, dodaje se vrijednost proizvodnji te povećava konkurentnost cijelog sektora. Osim prema sektoru prerade hrane, potrebno je diversificirati ruralno gospodarstvo prema drugim kompatibilnim sektorima poput ruralnog turizma, farmaceutsko-kozmetičke industrije i energetike.
Mjera 10.3.	Poticanje održive proizvodnje i prerade hrane
U smislu poljoprivrede, ova reformska mjera je namijenjena smanjenju negativnih učinaka na okoliš i degradacije tla, jačanje održive i ekološke proizvodnju kao oblika proizvodnje visoke vrijednosti. 
[bookmark: _Toc208235386]5.11.	PC 11. Jačanje regionalne prepoznatljivosti pomoću brendiranja i promidžbe

Mjera 11.1.	Jačanje identiteta i privlačnosti županije putem valorizacije prirodnih i kulturnih resursa i baštine

Mjera je, s obzirom na sadržaj aktivnosti, zamišljena da djeluje kao investicijska i reformska. Jačanje lokalnog gospodarstva, brendiranje i promocija, povezivanje i jačanje privlačnosti kulturnih sadržaja s ciljem povećanja turističkih dolazaka i noćenja svrha je ove mjere, a značajni projekti tiču se razvoja turističke infrastrukture, pristupa turističkim destinacijama i uslugama te očuvanja prirodnog bogatstva riječnih područja Drave i Dunava.

Mjera 11.2. 	Jačanje prepoznatljivosti i promocija inovativnog gospodarstva i poduzetništva

Ovom reformskom mjerom osigurava se jačanje lokalnog gospodarstva, brendiranje i promocija, povezivanje i jačanje privlačnosti poslovnih sadržaja i inovacija na području OBŽ.

[bookmark: _Toc208235387]5.12.	PC 12. Podrška digitalnoj tranziciji društva i gospodarstva

Mjera 12.1.	Digitalizacija javne uprave i javnih usluga 

Svrha ove reformske mjere je uvođenje novih standarda digitalnog poslovanja, definiranje strategije s ciljem da se javnim službenicima omoguće kvalitetniji i djelotvorniji uvjeti za rad, a građanima kvalitetnija, učinkovitija i pristupačnija javna usluga.
[bookmark: _Toc208235388]5.13.	PC 13. Unaprjeđenje učinkovitosti i djelotvornosti javnog sektora i upravljanja javnom imovinom

Mjera 13.1. 	Razvoj i unaprjeđenje poslovnog okruženja i kvalitete upravljanja u javnom sektoru

Ovom se investicijskom mjerom olakšava poslovanje, povećava kvaliteta i dostupnost javnih prostora i usluga građanima i pravnim osobama te osigurava adekvatna alokacija javnih sredstava te podmirenje svih obveza OBŽ, napose zajmova.
Mjera 13.2. 	Koordinacija i osnaživanje dionika razvoja radi postizanja sinergijskih učinaka
Ovom reformskom mjerom unaprjeđuje se koordinacija između dionika razvoja kod planiranja, provedbe, praćenja i izvještavanja o razvojnim ciljevima, mjerama, aktivnostima i projektima.
Mjera 13.3. 	Učinkovito upravljanje imovinom i prostorom te urbana i ruralna preobrazba
Svrha ove mjere je istovremeno i investicijska i reformska - privođenje svrsi imovine i prostora OBŽ te njihovo stavljanje u službu gospodarstva i svih građana OBŽ - i investicijska, s obzirom na provedbu projekta revitalizacije brownfield lokacije OLT područja i ulaganja u društvenu i komunalnu infrastrukturu diljem OBŽ.
[bookmark: _Toc208235389]5.14.	PC 14. Podrška razvoju slabije razvijenih i potpomognutih područja Županije

Mjera 14.1.	Podrška razvoju i ulaganje u potpomognuta područja
Svrha ove reformske mjere jest pružanje tehničke pomoći svim institucijama na lokalnoj i županijskoj razini u apsorpciji sredstava iz europskih strukturnih i investicijskih fondova, te podrška razvoju uključenih lokalnih jedinica kroz pružanje podrške provedbi programa integriranog teritorijalnog ulaganja.
Mjera 14.2.	Jačanje kapaciteta dionika razvoja i sustava podrške za apsorpciju fondova
Svrha ove reformske mjere jest unaprjeđenje redovitih oblika suradnje i sustava kvalitetnog i pravodobnog informiranja, jačanje projektnog povezivanje, koordinacija i provedba kapitalnih investicija te promicanje razvojnih potencijala OBŽ.
Mjera 14.3. 	Lokalna uprava i administracija
Mjera ne doprinosi izravno ostvarenju posebnih ciljeva, no neizravno podupire provedbu reformskih i investicijskih mjera, odnosno povezani posebni cilj. Mjera je namijenjena osiguravanju redovnog djelovanja upravnih tijela OBŽ za potrebe poslova koje, u skladu s odredbama Zakona o lokalnoj i područnoj (regionalnoj) samoupravi i odredbama drugih zakona, OBŽ izvršava u svojem samoupravnom djelokrugu.



[bookmark: _Toc208235390]6.	INDIKATIVNI FINANCIJSKI OKVIR ZA PROVEDBU MJERA, AKTIVNOSTI I PROJEKATA
Kako bi se pravovremeno pristupilo planiranju sredstava za provedbu mjera te povezanih aktivnosti i projekata, pripremljen je indikativni financijski okvir provedbenog programa s jasnim prikazom povezanosti utvrđenih mjera i pripadajućih ključnih aktivnosti s odgovarajućim stavkama u Proračunu OBŽ. Financijski okvir se nalazi su u Prilogu 1., kao sastavni dio Provedbenog programa.

[bookmark: _Toc208235391]7.	OKVIR ZA PRAĆENJE I IZVJEŠTAVANJE
Praćenje provedbe akata strateškog planiranja je proces prikupljanja, analize i usporedbe pokazatelja kojima se sustavno prati uspješnost provedbe ciljeva i mjera akata strateškog planiranja, sukladno Zakonu i Pravilniku o rokovima i postupcima praćenja i izvješćivanja o provedbi akata strateškog planiranja od nacionalnog značaja i od značaja za jedinice lokalne i područne (regionalne) samouprave ("Narodne novine" broj 44/23.).
Izvještavanje o provedbi akata strateškog planiranja je proces pružanja pravovremenih i relevantnih informacija ključnim nositeljima strateškog planiranja na nacionalnoj razini i razini lokalne i područne (regionalne) samouprave te široj javnosti o statusu provedbe akata strateškog planiranja.
Regionalni koordinatori odgovorni su za praćenje i izvještavanje o provedbi akta strateškog planiranja te su dužni za prikupljanje i unos pokazatelja o provedbi akta strateškog planiranja koristiti obrasce/predloške koje je pripremio MRRFEU.
Za provedbene programe JP(R)S podnosi se godišnje izvješće o provedbi. Godišnje izvješće o provedbi provedbenih programa JP(R)S je izvješće o napretku u provedbi mjera, aktivnosti i projekata te ostvarivanju pokazatelja rezultata iz kratkoročnih akata strateškog planiranja koje nositelj izrade provedbenog programa, odnosno Javna ustanova Županijska razvojna agencija Osječko-baranjske županije, podnosi izvršnom tijelu JP(R)S jednom godišnje. Godišnje izvješće o provedbi provedbenih programa podnosi se do 15. veljače tekuće godine za prethodnu godinu.
Za potrebe praćenja napretka u provedbi mjera i ostvarivanju povezanih pokazatelja rezultata jedinice lokalne samouprave izvještavaju regionalnog koordinatora jednom godišnje do 15. veljače tekuće godine za prethodnu godinu.

[bookmark: _Toc208235392]8.	DRUGI RELEVANTNI PODACI O MJERAMA
Osim provedbenih ciljeva politike koji su utvrđeni u aktima strateškog planiranja, OBŽ provedbom mjera doprinosi i provedbi međunarodno preuzetih obveza, provedbi obveza uređenih posebnim nacionalnim propisima te provedbi zajedničkih prioriteta Europske unije i ciljeva održivoga razvoja UN. Ispunjavanje navedenih obveza za svaku mjeru predviđeno je u Prilogu 1., kao sastavni dio Provedbenog programa.
Uz proračunske programe obuhvaćene predviđenim mjerama Provedbenog programa, dio postojećih proračunskih programa nije uključen u razradu, odnosno nije povezan s posebnim ciljevima iz Plana razvoja, sukladno Uputama MRRFEU za izradu provedbenih programa JLP(R)S, budući da ih OBŽ u svojem samoupravnom djelokrugu nužno izvršava (opći rashodi županijskih upravnih tijela i opći rashodi dužnosnika).

[bookmark: _Toc208235393]9.	PRILOZI

[bookmark: _Toc86151900][bookmark: _Toc208235394]Prilog 1. Prikaz Provedbenog programa Osječko-baranjske županije

Tablica "Prikaz Provedbenog programa Osječko-baranjske županije za mandatno razdoblje 2025. - 2029. godine" priložena je u Excel formatu. 

[bookmark: _Toc208235395]Prilog 2. Organizacijska struktura tijela OBŽ

